open-index/open-wikipedia-markdown huggingface dataset:
ব্লকচেইন

**ব্লকচেইন** () হৈছে ক্ৰমাগত বৰ্ধমান ৰেকৰ্ডৰ এক তালিকা যি ক্ৰিপ্ট'গ্ৰাফিৰ দ্বাৰা সংযুক্ত আৰু সুৰক্ষিত। প্ৰতিটো ৰেকৰ্ডক একো একোটা **ব্লক** বোলা হয়। প্ৰতিটো ব্লক সেই ব্লকটোৰ পূৰ্বৰ ব্লকৰ এটি ক্ৰিপ্ট'গ্ৰাফিক হ্যেচ (*cryptographic hash*), সময়-মোহৰ (*timestamp*) আৰু লেনদেনৰ সমন্বিত তথ্যৰে গঠিত হয়। 

গঠনগতভাবে ব্লকচেইনৰ তথ্য পৰিবৰ্তনৰোধী। ব্লকচেইন হৈছে "দুটা পক্ষৰ মাজত হোৱা লেনদেনৰ নিপুণ তথা বৈধিকৰণ কৰিব পৰা এক মুক্ত আৰু বিতৰিত স্থায়ী খতিয়ান"। বিতৰিত তথ্যভাণ্ডাৰ (*distributed ledger*) হিচাপে ব্যৱহাৰৰ বাবে কোনো ব্লকচেইন পিয়েৰ-টু-পিয়েৰ (গ্ৰাহকৰ পৰা গ্ৰাহকলৈ) নেটৱৰ্ক সংগঠনৰ মাধ্যমেৰে ব্যৱস্থাপনা কৰা হয় আৰু ই এটা ব্লকৰ পৰা আন এটা ব্লকলৈ কৰা যোগাযোগ প্ৰক্ৰিয়া আৰু ব্লক বৈধিকৰণৰ প্ৰক্ৰিয়াৰ বাবে নিৰ্দিষ্ট নিয়ম মানি চলৈ। এবাৰ কোনো ব্লকত তথ্য অন্তৰ্ভূক্ত কৰাৰ পাছত সেই ব্লকটো সালসলনি কৰিব পাৰা নাযায়। যদিহে সালসলনি কৰিব বিচাৰে, তেন্তে সেই ব্লকৰ অনুক্ৰমত থকা সকলো পৰবৰ্তী ব্লককে সলনি কৰিব লাগিব। সেয়ে ব্লক সালসলনিৰ প্ৰচেষ্ঠাই নেটৱৰ্কটোত বিশৃঙ্খলতা সৃষ্টি কৰে। এনেবোৰ বৈশিষ্ট্যৰ বাবেই ব্লকচেইনক পৰিবৰ্তনৰোধী, সুৰক্ষিত তথা বিকেন্দ্ৰীকৃত বুলিব পাৰি।

২০০৮ চনত বিটকইন নামৰ ক্ৰিপ্ট'কাৰেন্সীৰ ৰাজহুৱা লেনদেনৰ খতিয়ানক সুৰক্ষিতৰূপে সংৰক্ষণ আৰু ব্যৱহাৰ বাবে ছাটোছি নাকামোটো ছদ্মনামৰ ব্যক্তি বা গোষ্ঠীয়ে ব্লকচেইনৰ উদ্ভাৱন কৰে। ছাটোছি নাকামোটোৰ প্ৰকৃত পৰিচয় অজ্ঞাত। ব্লকচেইন উদ্ভাৱনৰ ফলত বিটকইন কোনো বিশ্বস্ত প্ৰতিষ্ঠান অথবা কেন্দ্ৰীয় চাৰ্ভাৰৰ অবিহনে দ্বৈত-খৰচ বা double-spending নামৰ জটিল সমস্যাটোৰ সমাধান কৰা প্ৰথম ডিজিটেল মুদ্ৰা ৰূপে পৰিগণিত হয়। বৰ্তমানে ব্লকচেইনৰ ব্যৱহাৰ বিটকইনতে সীমিত নাথাকি অন্য ক্ৰিপ্ট'কাৰেন্সী আৰু ক্ষেত্ৰলৈও বিয়পি পৰিছে। বাণিজ্যিক ব্যৱহাৰৰ বাবে ব্যক্তিগত ব্লকচেইনৰো প্ৰস্তাৱ আগবঢ়োৱা হৈছে।

## তথ্যসূত্ৰ

শ্ৰেণী:প্ৰযুক্তি
ভগৎ সিং

**ভগৎ সিং** (, ;  &ndash; ) আছিল ভাৰতীয় উপমহাদেশৰ ব্ৰিটিছ বিৰোধী স্বাধীনতা আন্দোলনৰ এজন পুৰোধা ব্যক্তি আৰু অগ্নিযুগৰ ছহিদ বিপ্লবী। দেশৰ স্বাধীনতা সংগ্ৰামৰ তেওঁ আছিল অন্যতম প্ৰভাৱশালী বিপ্লবী। তেওঁক *ছহিদ-ঈ আজম ভগৎ সিং* নামে অভিহিত কৰা হয়।

ভগৎ সিঙৰ জন্ম হৈছিল জাট নামৰ এক শিখ পৰিয়ালত। তেওঁৰ পৰিয়াল পূৰ্বৰ পৰাই ব্ৰিটিছ বিৰোধী বিপ্লবী আন্দোলনৰ সৈতে জড়িত আছিল। কৈশোৰতেই ভগৎ সিঙে ইউৰোপীয় বিপ্লবী আন্দোলনৰ ইতিহাস সম্পৰ্কে পঢ়া−শুনা কৰিছিল আৰু নৈৰাজ্যবাদ আৰু সাম্যবাদৰ প্ৰতি আকৃষ্ট হৈছিল। ইয়াৰোপৰি তেওঁ একাধিক বিপ্লবী সংগঠনৰ লগত যুক্ত হৈ পৰিছিল। হিন্দুস্তান ৰিপাব্লিকান এছচিয়েচনৰ (এইচআৰএ) সৈতে যুক্ত হৈ মেধা, জ্ঞান আৰু নেতৃত্বদানৰ ক্ষমতাৰ বাবে তেওঁ অচিৰেই এই সংগঠনৰ নেতাত পৰিণত হয় আৰু সংগঠনটোৰ ব্যাপক পৰিবৰ্তন সাধন কৰে। আনকি ইয়াৰ নামো হিন্দুস্তান ছছিয়লিষ্ট ৰিপাব্লিকান এছচিয়েচনলৈ (এইচএছআৰএ) ৰূপান্তৰিত কৰে। তেওঁ আৰু তেওঁৰ সংগঠনক নৈৰাজ্যবাদী আখ্যা দিয়া হৈছিল কিন্তু তেওঁ ক্ষুৰধাৰ যুক্তিৰে তাক খণ্ডন কৰিছিল। জে'লত ভাৰতীয় আৰু ব্ৰিটিছ বন্দীসকলৰ সম অধিকাৰৰ দাবীত তেওঁ ৬৪ দিন অনশন কৰি সমৰ্থন আদায় কৰিছিল। প্ৰবীণ স্বাধীনতা সংগ্ৰামী লালা লাজপত ৰায়ৰ হত্যাৰ প্ৰতিশোধত এজন ব্ৰিটিছ পুলিচ বিষয়াক তেখেতে হত্যা কৰে। বিচাৰত তেওঁক ফাঁচী দিয়া হয়। তেওঁৰ আদৰ্শই ভাৰতীয় যুৱসমাজকেই স্বাধীনতা সংগ্ৰামৰ প্ৰতি উদ্বুদ্ধ কৰাৰ উপৰিও ভাৰতত সমাজতন্ত্ৰৰ উত্থানতো প্ৰভূত সহায় কৰিছিল।

## প্ৰাৰম্ভিক জীৱন
ভগৎ সিঙৰ জন্ম পঞ্জাবৰ লায়ালপুৰ জিলাৰ বাঙ্গাৰ নিকটস্থ খাতকৰ কালান গাঁৱৰ এটা সান্ধু জাট পৰিয়ালত হৈছিল। পিতাৰ নাম চৰ্দাৰ কিছান সিং সান্ধু আৰু মাকৰ নাম বিদ্যাৱতী আছিল। ভগতৰ নামৰ অৰ্থ "ভক্ত"। তেওঁ যিটো পৰিয়ালত জন্মগ্ৰহণ কৰিছিল সেয়া আছিল এটা দেশপ্ৰেমিক শিখ পৰিয়াল। এই পৰিয়ালৰ কোনো কোনো সদস্য ভাৰতৰ বিভিন্ন স্বাধীনতা আন্দোলনৰ সতে জড়িত আছিল। অতীতত এই পৰিয়ালৰ কোনো কোনো সদস্য মহাৰাজ ৰঞ্জিত সিঙৰ সেনাবাহিনীত কাম কৰিছিল। ভগতৰ আজোককাক অৰ্জুন সিং দয়ানন্দ সৰস্বতীৰ হিন্দু সমাজ সংস্কাৰ আন্দোলন আৰ্যসমাজৰ সৈতে জড়িত আছিল। ভগতৰ ওপৰতো এই সংগঠনৰ গভীৰ প্ৰভাৱ পৰিলক্ষিত হৈছিল। ভগতৰ পিতা আৰু দুই ককা অজিত সিং আৰু স্বৰণ সিং কৰ্তাৰ সিং চৰভ গ্ৰেউৱাল আৰু হৰদয়াল নেতৃত্বাধীন গদৰ পাৰ্টিৰ সৈতে যুক্ত আছিল। অজিত সিঙৰ নামত এই ঘটনা দাখিল কৰা বাবে তেওঁ পাৰস্যলৈ পলাই যাবলৈ বাধ্য হৈছিল। আনহাতে ১৯২৫ চনৰ কাকোৰি ট্ৰেন ডকাইটি ঘটনাত দোষী সাব্যস্ত হোৱাৰ বাবে ১৯২৭ চনৰ ১৯ ডিচেম্বৰত স্বৰণ সিঙক ফাঁচী দিয়া হৈছিল।

## আলোকচিত্ৰ

Bhagat Singh's execution Lahore Tribune Front page.jpg|দ্য ট্ৰিবিউনৰ প্ৰথম পৃষ্ঠাত ভগৎ সিং
BhagatSingh DeathCertificate.jpg|ভগৎ সিঙৰ মৃত্যু চনদ
Statues of Bhagat Singh, Rajguru and Sukhdev.jpg|ভগৎ সিং, ৰাজগুৰু আৰু সুখদেৱৰ মূৰ্তি


## আৰু চাওক
*মই কিয় নাস্তিক (ভগৎ সিঙে লিখা প্ৰবন্ধ)

## তথ্য সংগ্ৰহ

## বাহ্যিক সংযোগ

* Shaheed Bhagat Singh in Jail - A different perspective.
* Bhagat Singh - comic
* Freedom fighter Bhagat Singh
* Bhagat Singh at freeindia.org
* Bhagat Singh Biography and Contains letters written by Bhagat Singh
* Why I Am An Atheist, an essay by Bhagat Singh
* Martyrdom of Sardar Bhagat Singh by Jyotsna Kamat 
* Biography

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতৰ স্বাধীনতা সংগ্ৰামী
শ্ৰেণী:নাস্তিকতাবাদী
বিশ্ব হৃদয় দিৱস

**বিশ্ব হৃদয় প্ৰতিষ্ঠান** বা **ৱৰ্ল্ড হাৰ্ট ফেডাৰেচন**  ১৯৭১ চনত ছুইজাৰলেণ্ডৰ জেনেভাস্থিত এটা বেচৰকাৰী অনুষ্ঠান।

১৯৭৮ চনত *ইণ্টাৰনেচনেল ছ'ছাইটি অৱ কাৰ্ডিঅ'লজি (International Society of Cardiology)* আৰু ১৯৭০ চনত স্থাপিত *ইণ্টাৰনেচনেল কাৰ্ডিঅ'লজি ফেডাৰেচন (International Cardiology Federation) নামৰ অনুষ্ঠান দুটা একত্ৰিত হৈ *ইণ্টাৰনেচনেল ছ'ছাইটি এণ্ড ফেডাৰেচন অৱ কাৰ্ডিঅ'লজি (International Society and Federation of Cardiology) গঠন কৰে। ১৯৯৮ চনত ইয়াৰ নাম সলনি কৰি *ৱৰ্ল্ড হাৰ্ট ফেডাৰেচন* ৰখা হয়।

এই ফেডাৰচনে *ৱৰ্ল্ড কংগ্ৰেছ অৱ কাৰ্ডিঅ’লজি* অনুষ্ঠিত কৰে। ১৯৩৩ চনত হৃদৰোগ বিশেষজ্ঞ সকলৰ এখন প্ৰাথমিক আৰু অনানুষ্ঠানিক আন্তঃৰাষ্টীয় সভা প্ৰাগত অনুষ্ঠিত কৰা হৈছিল কিন্তু মেক্সিকোত হোৱা অন্তিম অনুষ্ঠানৰ পিছৰ পৰা, এডভেণ্ট অৱ নাজিম আৰু দ্বিতীয় বিশ্ব যুদ্ধৰ বাবে এই পালনত বাধাৰ সৃষ্টি হৈছিল। ১৯৫০ চনত পোন পথমবাৰৰ বাবে প্ৰকৃত ৱৰ্ল্ড কংগ্ৰেছ অনুষ্ঠিত হৈছিল।

১৯৪৬ চনত স্থাপিত ইণ্টাৰনেচনেল ছ'ছাইটি অৱ কাৰ্ডিঅ'লজিয়ে ১৯৫০ চনৰ ছেপ্তেম্বৰ মাহত পেৰিছত প্ৰথম "ৱৰ্ল্ড কংগ্ৰেছ অৱ কাৰ্ডিঅ'লজি" অনুষ্ঠিত কৰা হৈছিল। পৰৱৰ্তী কংগ্ৰেছসমূহ ২০০৬ চনলৈকে ৪ বছৰ অন্তৰালত পালন কৰি অহা হৈছিল; তাৰ পিছৰ পৰা ইয়াক দুবছৰৰ অন্তৰালত অনুষ্ঠিত কৰাৰ সিদ্ধান্ত লোৱা হৈছিল।

বিশ্ববাসীক হৃদৰোগ আৰু ষ্ট্ৰোক আদি জীৱননাশী ৰোগ সম্পৰ্কে সজাগতা সৃষ্টিৰ উদ্দেশ্যে ২০০০ চনৰ পৰা "বিশ্ব হৃদয় দিৱস" পালন কৰি অহা হৈছে।

## তথ্য সংগ্ৰহ

## বাহ্যিক সংযোগ
*
*World Heart Federation Official Website
শ্ৰেণী:দিৱসসমূহ
বুৰঞ্জী সাহিত্য

**বুৰঞ্জী সাহিত্য** হৈছে অসম সাহিত্য সভাৰ মৰিগাঁও বাৰ্ষিক অধিবেশনৰ সভাপতি ড॰ লীলা গগৈৰ দ্বাৰা ৰচিত এখন গ্ৰন্থ। প্ৰথম প্ৰকাশ হয় ১৯৮৮ চনত। গ্ৰন্থখনত আহোম ৰাজত্বৰ সময়ৰ পৰা অসমত প্ৰচলিত বুৰঞ্জী ৰচনাৰ পৰম্পৰাৰ পৰা আৰম্ভ কৰি ভাৰতীয় পটভূমিত অসমীয়া বুৰঞ্জী সাহিত্যৰ মূল্যায়নলৈকে সামৰা হৈছে। গ্ৰন্থখনৰ দ্বিতীয় সংস্কৰণত মুঠ ১১টা অধ্যায় আছে। দ্বিতীয় সংস্কৰণটো প্ৰকাশ কৰিছে বনলতা প্ৰকাশনে। গ্ৰন্থখনৰ মুঠ পৃষ্ঠাৰ সংখ্যা ১৪৬।

## তথ্য সংগ্ৰহ

শ্ৰেণী:অসমীয়া গ্ৰন্থ
অসম শক্তি বিতৰণ কোম্পানী লিমিটেড

অসম শক্তি বিতৰণ কোম্পানী লিমিটেড (; চমুকৈ ) হৈছে অসম চৰকাৰধীন ৰাজহুৱা খণ্ডৰ এটা লিমিটেড কোম্পানী। ২০০৯ চনৰ ২৩ অক্টোবৰত এই কোম্পানীটো গঠন কৰা হয় আৰু ভাৰতীয় কোম্পানী অধিনিয়ম, ১৯৫৬ৰ অধীনত পঞ্জীকৰণ কৰা হয়। বিদ্যুত শক্তিৰ বিতৰণ ব্যৱস্থাটো সঠিকভাৱে তদাৰক, নিয়ন্ত্ৰণ, আৰু পৰিচালনাৰ হেতু এই কোম্পানীটো গঠন কৰা হয়। পূৰ্বতে এই সমস্ত দায়িত্ব অসম ৰাজ্যিক বিদ্যুৎ পৰিষদে (চমুকৈ ASEB) নিয়ন্ত্ৰণ কৰিছিল। বৰ্তমান কোম্পানীয়ে প্ৰায় ৩৩ লাখ বিদ্যুৎ গ্ৰাহকক সেৱা প্ৰদান কৰি আছে আৰু প্ৰত্যেক বছৰে এই সংখ্যা ক্ৰমাৎ বাঢ়ি আহিছে।

## লক্ষ্য
অসম শক্তি বিতৰণ কোম্পানী লিমিটেডৰ ৱেবচাইটত তেওঁলোকে লিপিবদ্ধ কৰা লক্ষ্যটো হৈছে- **"আমি অসমৰ সৰ্বাঙ্গীণ উন্নতিৰ উৎপ্ৰেৰক হিচাপে; কৃষি, উদ্যোগ আৰু ৰাইজক বিজু্লী শক্তিৰ যোগান ধৰিবলৈ আৰু অভ্যন্তৰীণ শক্তিৰ ফলপ্ৰসূ বিনিয়োগ কৰি প্ৰযুক্তিবিদ্যা আৰু বিদ্যুৎ প্ৰেৰণ পদ্ধতিৰ অৱৰিত উন্নতিৰ দ্বাৰা গ্ৰাহক সন্তুষ্টিৰ প্ৰতি প্ৰতিশ্ৰুতিবদ্ধ। "** *("To be the catalyst for Holistic Growth of the State of Assam by powering Agriculture and Industry; lighting homes - rural and urban & generating internal resources for continually improving Technology & Delivery System to induce Customer Delight")*

## আঁচনি
বৰ্তমানে কোম্পানীয়ে সৌভাগ্য(SAUBHAGYA), দীনদয়াল উপাধ্যায় গ্ৰাম জ্যোতি যোজনাকে ধৰি কেইবাখনো আঁচনি অসমত কাৰ্যকৰীকৰণ কৰি আছে।

## বিশেষ পদাধিকাৰী
বৰ্তমান এপিডিচিএলৰ অধ্যক্ষ হৈছে বিনোদ কুমাৰ পিপাৰছেনিয়া। মুখ্য সচিব হৈছে নিৰজ বৰ্মা। পৰিচালন সঞ্চালক হৈছে ৰাকেশ আগৰৱাল।

## লগতে চাওক
* অসম ৰাজ্যিক বিদ্যুৎ পৰিষদ
* অসম শক্তি উৎপাদন নিগম লিমিটেড
* অসম বিদ্যুৎ সংবহন নিগম লিমিটেড

## তথ্যসূত্ৰ

শ্ৰেণী:অসমৰ চৰকাৰী সংস্থা
অসম শক্তি উৎপাদন নিগম লিমিটেড

**অসম শক্তি উৎপাদন নিগম লিমিটেড** (; চমুকৈ ) হৈছে অসম চৰকাৰধীন ৰাজহুৱা খণ্ডৰ এক উদ্যোগ। পূৰ্বৰ অসম ৰাজ্যিক বিদ্যুৎ পৰিষদক পুনৰ্গঠন কৰি ২০০৩ চনত বিদ্যুৎ আইন'২০০৩ৰ অধীনত এই কোম্পানীটোৰ জন্ম দিয়া হয়। ব্যৱসায়িক কাম-কাজ আৰম্ভ হয় ২৯ এপ্ৰিল ২০০৪ৰ পৰা।

অসম ৰাজ্যত প্ৰয়োজন হোৱা বিদ্যুতৰ চাহিদা পূৰাবলৈ সৰ্বোচ্চ পৰিমাণৰ বিদ্যুৎ শক্তিৰ উৎপাদন কৰাটোৱেই এই বিশেষ কোম্পানীৰ মুখ্য উদ্দেশ্য। বৰ্তমান কোম্পানীৰ নিজা উৎপাদন হৈছে ৩৮০.২ মেগাৱাট। ইয়াৰে ৩০% উৎপাদন জল-বিদ্যুৎ প্ৰকল্প আৰু ৭০% উৎপাদন তাপ বিদ্যুৎ প্ৰকল্পৰ পৰা আহৰণ কৰা হয়।

## লক্ষ্য
কোম্পানীৰ লক্ষ্য হৈছে "বহনক্ষম ভিত্তিত আৰু প্ৰতিযোগিতামূলক মূল্যত নিৰ্ভৰযোগ্য আৰু মানবিশিষ্ট বিদ্যুৎ শক্তি উপলব্ধ কৰোৱা।"

## কাৰ্যক্ষম প্ৰকল্প
বৰ্তমান সময়ত এই কোম্পানীৰ অধীনত পাঁচটা সৰু-বৰ প্ৰকল্প কাৰ্যক্ষম হৈ আছে। সেইকেইটা হৈছে-
# নামৰূপ তাপ বিদ্যুৎ কেন্দ্ৰ, ডিব্ৰুগড়। (৯৯.৫ মেগাৱাট)
# লাকুৱা তাপ বিদ্যুৎ কেন্দ্ৰ, চৰাইদেউ। (৯৭.২ মেগাৱাট)
# লাকুৱা তাপ বিদ্যুৎ প্ৰকল্প, চৰাইদেউ। (৭০ মেগাৱাট)
# কাৰ্বি লাংপি জল-বিদ্যুৎ প্ৰকল্প। (১০০ মেগাৱাট)
# মিনট্ৰিয়াং ক্ষুদ্ৰ জল-বিদ্যুৎ প্ৰকল্প (দ্বিতীয় পৰ্যায়)। (১৩.৫ মেগাৱাট)

## নিৰ্মীয়মান প্ৰকল্প
নামৰূপৰ বিদ্যুৎ কেন্দ্ৰস্থিত বৰ্তমানৰ ঠাইতে এটা নতুন ১০০ মেগাৱাট শক্তিসম্পন্ন প্ৰকল্পৰ নিৰ্মাণ কৰি থকা হৈছে। নামৰূপ প্ৰতিষ্ঠাপন শক্তি প্ৰকল্প হিচাপে ইয়াৰ নামকৰণ কৰা হৈছে।

## বিশেষ পদাধিকাৰী
বৰ্তমান এপিজিচিএলৰ অধ্যক্ষ হৈছে বিনোদ কুমাৰ পিপাৰছেনিয়া আৰু শ্ৰীমতি কল্যাণী বৰুৱা হৈছে শক্তি উৎপাদন কোম্পানীটোৰ পৰিচালন সঞ্চালক।

## তথ্যসূত্ৰ

শ্ৰেণী:অসমৰ চৰকাৰী সংস্থা
জুংক' টাবেই

এগৰাকী জাপানীজ পৰ্বতাৰোহী আছিল। তেওঁ পৃথিৱীৰ সৰ্বোচ্চ শৃংগ মাউণ্ট এভাৰেষ্ট আৰোহণ কৰা বিশ্বৰ প্ৰথম মহিলা। ইয়াৰ লগতে তেওঁ চেভেন চামিট অৰ্থাৎ বিশ্বৰ সপ্ত মহাদেশৰ প্ৰতিখনৰে সৰ্বোচ্চ স্থান আৰোহণ কৰা প্ৰথম গৰাকী মহিলা।
## প্ৰাৰম্ভিক জীৱন
১৯৩৯ চনৰ ২২ ছেপ্টেম্বৰ তাৰিখে জাপানৰ মীহাৰু, ফুকুশ্বিমাত তেওঁৰ জন্ম হৈছিল। তেওঁ সৰুতে শাৰীৰিক ভাবে দুৰ্বল আছিল। ১০ বছৰ বয়সতে তেওঁ শ্ৰেণীৰ পৰ্বতাৰোহন ক্ষেত্ৰ অধ্যয়নত মাউন্ট নাছুলৈ যোৱাৰ সুযোগ লাভ কৰিছিল। তেতিয়াৰ পৰায়ে তেওঁ পৰ্বতাৰোহনৰ প্ৰতি আকৃষ্ট হৈছিল। কিন্তু সাত গৰাকী সন্তানৰ দুখীয়া পৰিয়ালত জন্মগ্ৰহণ কৰা জুংক'ৰ বাবে পৰ্বতাৰোহনৰ দৰে খৰচী বিষয় প্ৰায় অসম্ভৱ আছিল। তেতিয়াও তেওঁ হাইস্কুলত পঢ়ি থাকোঁতে কেইবাবাৰো পৰ্বতাৰোহন কৰিছিল।
## ব্যক্তিগত জীৱন
তেওঁ পৰ্বতাৰোহী মাছানবু টাবেই লগত বিবাহপাশত আবদ্ধ হৈছিল। তেওঁ ১৯৬৫ চনত মাছানবুক জাপানত পৰ্বতাৰোহনৰ সময়ত লগ পাইছিল। তেওঁলোকৰ দুগৰাকী সন্তান আছে।

২০১২ চনত তেওঁৰ দেহত  পেৰিটনিয়েল কৰ্কট ৰোগ ধৰা পৰিছিল। কিন্তু তেওঁ পৰ্বতাৰোহন এৰি দিয়া নাছিল। ২০১৬ চনৰ ২০ অক্টোবৰ তাৰিখে জাপানৰ কাৱাগৱেৰ চিকিৎসালয়ত তেওঁৰ মৃত্যু হয়।
## গুগল ডুডুল
২০১৯ চনৰ ২২ ছেপ্টেম্বৰ তাৰিখে গুগলেতেওঁৰ ৮০তম জন্মজয়ন্তীৰ উপলক্ষে এক বিশেষ ডুডুল প্ৰদৰ্শন কৰে। ইয়াৰ লগতে তেওঁৰ উৎসাহজনক নীতিবাক্য, "কেতিয়াও পৰাজয় বৰণ নকৰিবা, নিজৰ লক্ষ্য স্থিৰ ৰাখিবা" ডুডুলৰ লগত প্ৰদৰ্শন কৰিছিল।
## তথ্য উৎস

## বাহ্যিক সংযোগ
* 
* চেভেন চামিটৰ প্ৰফাইল 

শ্ৰেণী:পৰ্বতাৰোহী
শ্ৰেণী:জাপানৰ ব্যক্তি
টাই আহোম চিত্ৰশৈলী

মধ্যযুগীয় অসমীয়া চিত্ৰশৈলীৰ এটা শৈলী **টাই-আহোম শৈলী** ৰূপে জনা যায়। বহিঃ ভাৰতৰপৰা ইয়ালৈ অহা এই চিত্ৰাংকন শৈলী উজনিৰ বৌদ্ধবিহাৰসমূহৰ ভিতৰতে সীমাবদ্ধ। এই শৈলীত চিত্ৰিত মাত্ৰ দুখনি পুথিচিত্ৰ উদ্ধাৰ হৈছে-- ফুং চিন (১৪৭৩ খ্ৰী:) আৰু চুক-টান্তা-কিম্পং (১৫২৩ খ্ৰী:)। শেষৰখনি বুৰঞ্জী আৰু পুৰাতত্ত্ব বিভাগত সংৰক্ষিত ফুং চিঙৰ লেখক আৰু চিত্ৰকৰ চাও কিয়াং শ্বেন। দ্বিতীয়খনিৰ লেখক নোজা কিং। লোহিত সীমান্তৰ বৌদ্ধবিহাৰসমূহত এতিয়াও টাই আহোম শৈলীত পুথি চিত্ৰিত হয়। আলোচিত পুথি দুখনত আহোমসকলৰ সৰগ-নৰকৰ বৰ্ণনা, নৈসৰ্গ, পূজা আৰু হীনযান বৌদ্ধ মতৰ কথা চিত্ৰিত হৈছে। পটভূমি চিত্ৰণৰ প্ৰতি অমনযোগ, পৰিপ্ৰেক্ষি গুণৰ অভাৱ, উচ্চ মৰ্যাদাসম্পন্নজনক ডাঙৰকৈ আৰু সৰুলোকসকলৰ সৰুকৈ অংকন কৰা প্ৰযত্ন, যিকোনো একাষে হালি পৰা মুৰ, বিভিন্ন মুদ্ৰাৰ সংযোগ, জোঙা দীঘলীয়া আঙুলিৰ মনোৰম চিত্ৰণ, পুতলাৰ দৰে দেহাৱয়ৱৰ ছলমান নৰ-নাৰীৰ ৰূপাংকন এই চিত্ৰশৈলীৰ কেইটিমান উল্লেখ কৰিবলগীয়া বৈশিষ্ট্য। অন্যান্য ৰঙৰ লগতে সোণালী ৰঙৰ মেলন এই চিত্ৰশৈলীৰ আন এটি উল্লেখযোগ্য বৈশিষ্ট্য়। ১৭৮২ চনত চিত্ৰিত তৃতীয়স্কন্ধ ভাগৱত্ৰ চিএৰাজিকো ড॰ দাশগুপ্তই (ৰজতানন্দ দাশগুপ্ত-২ঠা ইণ্ডিয়ান মেনুস্ক্ৰিপট পেইণ্টিং) টাই আহোম শৈলীত চিত্ৰিত বুলি উল্লেখ কৰিছে যদিও সেইখনিৰ চিত্ৰিকাৰাজি যথাৰ্থতে দৰঙী চিত্ৰশৈলীৰহে বুলিও কিছু লোকে মত প্ৰকাশ কৰে।

## তথ্যসূত্ৰ


শ্ৰেণী:টাই-আহোম সাহিত্য
শ্ৰেণী:ভাৰতীয় চিত্ৰশৈলী
অসম বিদ্যুৎ সংবহন নিগম লিমিটেড

**অসম বিদ্যুৎ সংবহন নিগম লিমিটেড** (; চমুকৈ ) হৈছে অসম চৰকাৰধীন ৰাজহুৱা খণ্ডৰ এক উদ্যোগ। পূৰ্বৰ অসম ৰাজ্যিক বিদ্যুৎ পৰিষদৰ পুনৰ্গঠন কৰি ২০০৩ চনত এই কোম্পানীটোৰ জন্ম দিয়া হয় আৰু ভাৰতীয় কোম্পানী অধিনিয়ম, ১৯৫৬ৰ অধীনত পঞ্জীকৰণ কৰা হয়। কোম্পানীৰ মূল কাম হৈছে অসমত বিদ্যুত শক্তিৰ সংবহন ব্যৱস্থাটো সঠিকভাৱে নিয়ন্ত্ৰণ কৰা আৰু বিদ্যুৎ শক্তিক উৎসৰ পৰা কঢ়িয়াই আনি বিতৰণ ব্যৱস্থাৰ কাষ চপাই নিয়া। ইয়াক অসমৰ *ৰাজ্যিক সংবহন প্ৰতিষ্ঠান* (State Transmission Utility) হিচাপে চিহ্নিত কৰা হৈছে। ২১ জুলাই ২০১৮ লৈকে এইজিচিএলৰ অধীনত ৬৫টা গ্ৰীড ছাব-ষ্টেচন স্থাপন কৰা হয়। সেইসমূহৰ ৰূপান্তৰণ ক্ষমতা হৈছে ৬১৫৮ এম.ভি.এ.।

## লক্ষ্য
কোম্পানীৰ লক্ষ্য হৈছে-"ভাৰতৰ শীৰ্ষতম সংবহন প্ৰতিষ্ঠান হোৱাৰ দিশে আগবাঢ়ি যোৱা; আৰু প্ৰতিযোগিতামূলক মূল্যত সৰ্বনিম্ন সংবহন-ক্ষতিত মানবিশিষ্ট, বিশ্বাসযোগ্য আৰু সুৰক্ষিতভাৱে বিদ্যুৎ সংবহন কৰা।" ()

## প্ৰকল্প
বিশ্ববেংক, এছিয়ান ডেভলেপমেণ্ট বেংকৰ পৰা অৰ্থ-সাহায্য লৈ এইজিচিএল কোম্পানীয়ে এতিয়ালৈকে বহুতো উচ্চক্ষমতাসম্পন্ন ছাব-ষ্টেছন আৰু উচ্চ আৰু বিদ্যুৎ পৰিবাহী নেটৱৰ্ক নিৰ্মাণ কৰিছে। এইবোৰ ছাবষ্টেছনত অত্যাধুনিক পেনেল আৰু সৰঞ্জামৰ যোগান ধৰা হৈছে। কিছুমান প্ৰকল্পৰ নিৰ্মাণকাৰ্য এতিয়াও চলি আছে।

## বিশেষ পদাধিকাৰী
বৰ্তমান এইজিচিএলৰ অধ্যক্ষ হৈছে বিনোদ কুমাৰ পিপাৰছেনিয়া। পৰিচালন সঞ্চালক হৈছে সত্যেন্দ্ৰনাথ কলিতা।

## তথ্যসূত্ৰ

শ্ৰেণী:অসমৰ চৰকাৰী সংস্থা
সপুষ্পক উদ্ভিদ

**সপুষ্পক উদ্ভিদ** বা **ফুল [[ফুল]]া উদ্ভিদ** হল পৃথিৱীৰ আটাইতকৈ অধিক বৈচিত্ৰময় স্থল উদ্ভিদ। এই উদ্ভিদ সমূহত ফুল ফুল আৰু ইয়াৰ ফল সমূহৰ ভিতৰত বীজ সমূহ সুৰক্ষিত হৈ থাকে। বীজ সমূহৰ ভিতৰত এটা বা দুটা দল থাকে আৰু এই দল সমূহৰ ভিক্তিত ইয়াক একবীজপত্ৰি আৰু দ্বিবীজপত্ৰি হিচাপে ভাগ কৰা হৈছে। এই উদ্ভিদসমূহ মানুহৰ বাবে যথেষ্ট উপকাৰী। এই উদ্ভিদ সমূহত পূৰঠ পাত, ফুল, শিপা, ফল দেখা যায়।

## বৰ্গীকৰণ
সপুষ্পক উদ্ভিদৰ বৰ্গীকৰণ সময়ে সময়ে বৰ্গীকৰণ জীৱ বৈজ্ঞানিক সমূহৰ দ্বাৰা হৈ আহিছে। তেওঁলোকে মূলতঃ ইয়াক একবীজপত্ৰী আৰু দ্বিবীজপত্ৰী বিভাজন কৰিছে।
***একবীজপত্ৰী সপুষ্পক উদ্ভিদ**  : ইয়াৰ বীজ সমূহৰ ভিতৰত এটা দল থাকে। সেয়েহে ইয়াক একবীজপত্ৰী বোলা হয়। উদাহৰণ: ঘেঁহু, ধান, জোৱাৰ, যৱ, কল, পিয়াজ, বাঁহ, নহৰু, খেজুৰ ইত্যাদি।
***দ্বিবীজপত্ৰী সপুষ্পক উদ্ভিদ** : ইয়াৰ বীজ সমূহৰ ভিতৰত দুটা দল থাকে। সেয়েহে ইয়াক দ্বিবীজপত্ৰী বোলা হয়। এই প্ৰকাৰৰ উদ্ভিদ কেইবাহাজাৰটা প্ৰজাতি উপলব্ধ আছে।

## প্ৰজনন

সপুষ্পক উদ্ভিদ সমূহে যৌন প্ৰজননৰ বাবে ফুল নামৰ অংশ বিধৰ বিকাশ কৰে। এই অংশ বিধতে গছ জোপাৰ প্ৰজননৰ ক্ষমতা থাকে। এই প্ৰকাৰৰ উদ্ভিদসমূহ ফুলৰ উৎপাদন কৰে বাবে বাগিছা সমূহত প্ৰায় ব্যৱহাৰ হয়। সপুষ্পক উদ্ভিদৰ ফুল গঠন, আকৃতি, গুণ অনুসৰি কেইবা প্ৰকাৰৰ থাকে। পৰাগ সংযোগৰ দ্বাৰা ইয়াৰ সপুষ্পক উদ্ভিদৰ নিষেচন হয়। নিষেচনৰ পাছত ভ্ৰূণৰ লাহে লাহে বিকাশ ঘটে। ভ্ৰুণৰ বিকাশ ঘটি পাছত ই বীজলৈ ৰূপান্তৰ হয়,আৰু ইয়াৰ চাৰিও কাষৰ অংশ মিলি ফলৰ বিকাশ ঘটায়। বীজ অংশক ই ঢাকি ৰাখে। ইয়াৰ ফল কেইবাপ্ৰকাৰৰ হয় যাক মানুহেও খাদ্য হিচাপে ব্যৱহাৰ কৰে।

## উপকাৰিতা
সমূহ মানুহৰ বাবে যথেষ্ট উপকাৰী। সমূহ খাদ্য হিচাপে ব্যৱহাৰ কৰা হয়। ইয়াৰে কিছুমান ফলমূল, শাক পাচলি আদি উৎপাদন কৰে। কিছু উদ্ভিদ ঔষধি গুণ যুক্ত, আৰু কিছুৱে সূতা উৎপাদন কৰে। আৰু কিছু উদ্ভিদে কাঠ আদি উৎপাদন কৰি অৰ্থনৈতিক ভাৱে সহায় কৰে।

## উৎস প্ৰসংগ

* 
* 
* 
* 
* 
** 1st edition published by Oxford University Press in 1991 
* 
* 

## বাহ্যিক সংযোগ
* 
* 
* 
শ্ৰেণী:উদ্ভিদজগত
হাৰ্বাট ক্লেবাৰ

**হাৰ্বাট ডেভিদ ক্লেবাৰ** (১৯ জুন ১৯৩৪ – ৫ অক্টোবৰ ২০১৮) এগৰাকী আমেৰিকান মনোৰোগ বিশেষজ্ঞ আৰু মাদক দ্ৰৱ্য আসক্তিৰ গৱেষক। 

## কৰ্মজীৱন
১৯৬৮ চনত তেওঁ য়েল বিশ্ববিদ্যালয়ৰ মনোৰোগ বিভাগৰ অধ্যাপক হৈ থাকোঁতে বিশ্ববিদ্যালয়খনত মাদক দ্ৰৱ্য আসক্তি নিবাৰণ কেন্দ্ৰ স্থাপন কৰিছিল। ১৯৮৯ চনলৈ তেওঁ এই কেন্দ্ৰৰ মুৰব্বী আছিল। তেওঁ আমেৰিকা যুক্তৰাষ্ট্ৰৰ হোৱাইট হাউচত অৱস্থিত ৰাষ্ট্ৰীয় মাদক দ্ৰৱ্য নিয়ন্ত্ৰণ নীতি কাৰ্যালয়ত দুই বছৰ আৰু ৬ মাহ চাহিদা নিয়ন্ত্ৰণৰ উপ নিৰ্দেশক হিচাপে সেৱা আগবঢ়ায়ছিল।

১৯৯২ চনত ক্লেবাৰ আৰু তেওঁৰ পত্নী মেৰিয়ান ফিছমেনে কলম্বিয়া বিশ্ববিদ্যালয়ৰ মনোৰোগ বিভাগত মাদক দ্ৰৱ্য আসক্তি কেন্দ্ৰ স্থাপন কৰে। পিছলৈ এই কেন্দ্ৰ গোটেই আমেৰিকাৰ ভিতৰতে মাদক দ্ৰৱ্য নিৰাময়ৰ উল্লেখযোগ্য কেন্দ্ৰৰ পৰিণত হয়। তেওঁ এই কেন্দ্ৰৰ নিৰ্দেশক আছিল। ইয়াৰ লগতে তেওঁ কেইবাটাও প্ৰকল্পৰ মুৰব্বী আছিল। ইয়াত তেওঁ কোকেইন, হিৰোয়িন, অপিয়ড, এলক'হল আৰু মাৰিজোৱানা আসক্তিৰ নতুন নতুন চিকিৎসা পদ্ধতি উদ্ভাৱনত অহোপুৰুষাৰ্থ কৰিছিল। তেওঁ জোচেফ কালিফান'ৰ সৈতে কলম্বিয়াত ৰাষ্ট্ৰীয় মাদক দ্ৰৱ্য আসক্তি নিবাৰণ কেন্দ্ৰ স্থাপন কৰিছিল। 

ড° ক্লেবাৰে ২৫০ খনতকৈ বেছি গৱেষণা পত্ৰ প্ৰকাশ কৰিছিল। ইয়াৰ লগতে তেওঁ মাদক দ্ৰৱ্যৰ আসক্তিৰ চিকিৎসাৰ ওপৰত আমেৰিকান মনোৰোগ প্ৰেছ পাঠ্যপুথিৰ সহ-সম্পাদক আছিল। 
## বঁটা আৰু সন্মান
তেওঁৰ অৱদানৰ বাবে বহুতো বঁটা আৰু পুৰস্কাৰ লাভ কৰিছে আৰু দুটা সন্মানীয় ডিগ্ৰীও লাভ কৰিছে। 

তেওঁক "আমেৰিকাৰ শ্ৰেষ্ঠ চিকিৎসক" আৰু "নিউয়ৰ্কৰ শ্ৰেষ্ঠ চিকিৎসক"ৰ তালিকাত তালিকাভুক্ত কৰা হৈছিল। ১৯৯৬ চনত তেওঁ ৰাষ্ট্ৰীয় বিজ্ঞান একাডেমীৰ চিকিৎসা প্ৰতিষ্ঠানৰ সদস্য নিৰ্বাচিত হৈছিল। তেওঁ বহুতো সংগঠন আৰু সমিতিৰ লগত জড়িত আছিল। তাৰে ভিতৰত উল্লেখযোগ্য হল পেনচেলভেনিয়া বিশ্ববিদ্যালয় আৰু বেটি ফৰ্ড প্ৰতিষ্ঠানৰ যুটীয়া প্ৰচেষ্টাত স্থাপিত হোৱা পাৰ্টনাৰশ্বিপ ফৰ এ ড্ৰাগ ফ্ৰী আমেৰিকা নামৰ নিচা আসক্তি অনুসন্ধান সংস্থা। 

২০১৯ চনৰ ১ অক্টোবৰ তাৰিখে গুগলে তেওঁৰ সন্মানৰ্থে বিশেষ ডুডুল প্ৰদৰ্শন কৰে।
## তথ্য উৎস

## বাহ্যিক সংযোগ
* 

শ্ৰেণী:চিকিৎসাবিদ
টেকেলি পিঠা

**টেকেলি পিঠা** অসমৰ স্থানীয় পিঠা। চেৱা দিয়া ভাত আৰু টেকেলী পিঠা কৰাৰ পদ্ধতিৰ মিল আছে৷ ভাৰতৰ আন ঠাইত এনেদৰে ভাত বা পিঠা কৰাৰ পদ্ধতি নাই৷ আৰৈ চাউলৰ পিঠাগুড়ি, ৰোকা নাৰিকল আৰু চেনি ভজা মিশ্ৰণ অথবা ভজা তিল আৰু গুড়ৰ মিশ্ৰণ হ'লেই এইবিধ পিঠা সাজিব পাৰি। প্ৰথমে মধ্যমীয়া মাটিৰ টেকেলি এটাত পেটলৈকে পানী পূৰাই জুইৰ ওপৰত থ’ব লাগে। আৰৈ চাউলৰ পিঠাগুড়ি এটা ডাঙৰ পাত্ৰ অথবা ডলাত লৈ অলপ নিমখ মিহলাই চেঁচা পানী ছটিয়াই ভালদৰে সানি অলপ অলপকৈ চালনীৰে চালি পানী উতলোৱা টেকেলি এটাৰ মুখেৰে সৰকি নোযোৱা বাটি এটাত এখন বগা পাতল কাপোৰ পাৰি পানীমোহাৰি লোৱা পিঠাগুড়ি এতৰপ দি দ্বিতীয় তৰপত নাৰিকল, চেনি অথবা তিল গুড়ৰ মিশ্ৰণ দি তৃতীয় তপত আকৌ পিঠাগুড়ি দি অলপ টিপিলৈ কাপোৰখনত মুঠি মাৰি টেকেলিটোৰ মুখত বহাই দিব লাগে। কিছুসময় পাছত পিঠাখন সিজিলে নমাব লাগে। মাজত নাৰিকল, চেনি অথবা তিল-গুড়ৰ মিশ্ৰণ নিদিয়াকৈ টেকেলি পিঠা সাজিব পাৰি। আজিকালি টেকেলিৰ মুখত দিয়াতকৈ টিপতৰ মুখত দিহে এই বিধ পিঠা প্ৰস্তুত কৰাত অগ্ৰাধিকাৰ দিয়া দেখা যায়। টিপতৰ মুখখনত এটা সোপা দিব লাগে আৰু তাৰ ঢাকনিখনত অলপ তেল বা ঘি সানি পানী মোহাৰি লোৱা পিঠাগুড়ি ভৰাই তাৰ ওপৰত পৰিষ্কাৰ পাতল কাপোৰখন মেৰাই পানী উতলি থকা টিপতটোত ঢাকি দিলে তিনি/চাৰি মিনিটতে ভাপৰ পিঠাখন খোৱাৰ উপযোগী হৈ উঠে। 
পৰম্পৰাগতভাৱে এই পিঠা মাটিৰ টেকেলিত বনোৱা হৈছিল। আজিকালি কেটলীৰ ভাপত বনোৱা বাবে ইয়াক কেটলী পিঠা বুলিও কোৱা হয়। কিছুমানে ষ্টীমাৰ বা প্ৰেচাৰ কুকাৰতো এই পিঠা গিলাছৰ ভিতৰত বনায়। সেয়ে গিলাছ পিঠা নামটোৱো বৰ্তমান ঠাই ভেদে প্ৰচলিত। ভাপত সিজোৱা পিঠা কেইবাপ্ৰকাৰো আছে৷ কেটলী মুখত দিয়া পিঠা, টেকেলী পিঠা, লাও পিঠা, উৰহী পিঠা, জকাই পিঠা, ফেনী পিঠা, কঁঠাল পিঠা, তাল পিঠা, কল পিঠা আদি৷

## তথ্যসূত্ৰ


শ্ৰেণী:অসমৰ খাদ্য
ডখৰা খাৰ

একাধিক মুছলমান ঐতিহাসিকৰ উপৰিও বিদেশী পৰ্যটক বৰ্ণিয়াৰ চাহাবে অসমীয়া মানুহে খাৰ খোৱাৰ কথা উল্লেখ কৰাটোেৱে অসমত খাৰৰ প্ৰাচীনতাৰ কথা সূচায়। খাৰ দুবিধ - কলাখাৰ আৰু উখৰা (উত্তৰ কামৰূপ, বৰপেটা আদি জিলাত ডখলা আৰু মধ্য অসমত সৎখাৰৰূপে জনাজাত) খাৰ। 

## প্ৰস্তুত প্ৰণালী
আঘোণ-কাতিমাহত পানী মেটেকা অথবা দলনিত গজা শাক ৰ'দত শুকুৱাই জুইত পুৰি তাৰ ছাই কলাখাৰৰ দৰে সৰাই সেই জুলীয়া খাৰ পানী মাটি চৰুত পাই পগাই ঘন হলে মাটিৰ কলহত ভৰাই থ'ব লাগে। কেইদিনমানৰ পাছত সি গোট মাৰে বাবে সোই খাৰক **ডখৰা খাৰ** কোৱা হয়। আগৰ দিনত নিমখৰ নাটনিত বহুতে এই খাৰ ব্যৱহাৰ কৰিছিল। 

## গুণাগুণ
অভোকত এই খাৰ পানীত গুলি খালে ভোক লাগে আৰু গৰুৰ পেট ফুলিলে এই খাৰ পানীৰে মিহলাই খুৱালে গৰুৰো পেট জামৰে। 

## লগতে চাওক
* কলাখাৰ

## তথ্যসূত্ৰ


শ্ৰেণী:অসমৰ খাদ্য
লাহৰী

**লাহৰী** হৈছে পদ্মনাথ গোহাঞিবৰুৱা দ্বাৰা ৰচিত এখন উপন্যাস। পদ্মনাথ গোহাঞিবৰুৱাৰ ভানুমতী (১৮৯১) আৰু লাহৰী (১৮৯২) আৰু লক্ষ্মীনাথ বেজবৰুৱাৰ পদুম কুঁৱৰী (১৯০৫) ৰচনাৰ পাছত আধুনিক অসমীয়া উপন্যাসৰ ধাৰা আৰম্ভ হয় বুলিব পাৰি। গোহাঞি বৰুৱাৰ দ্বিতীয়খন উপন্যাস আৰু শেষ উপন্যাস হ’ল লাহৰী। ই এখন মিলনাত্মক উপন্যাস। কলিকতাৰ পৰা ১৮৯২ খ্ৰীষ্টাব্দত এই উপন্যাসখন প্ৰকাশ হয়। লাহৰী প্ৰকৃততে এখন সামাজিক উপন্যাস। গোহাঞিবৰুৱাই এইখনকো ‘ঘৰুৱা উপন্যাস’ আখ্যা দিছে।

## বিষয়বস্তু
ঘটনাৰাজিক মানৰ আক্ৰমণৰ লগত সাঙুৰি দিয়া হৈছে যদিও উপন্যাসৰ কাহিনীত এই আক্ৰমণৰ ঘটনাই গুৰুত্ব লাভ কৰা নাই। তদুপৰি উপন্যাসখনত উল্লেখ থকা ঐতিহাসিক চৰিত্ৰ, যেনে– চন্দ্ৰকান্ত সিংহ, বদন ফুকন, ৰাজমাও, ৰুচিনাথ বুঢ়াগোহাঞি, পুৰন্দৰ সিংহ প্ৰভৃতিয়ে কাহিনীৰ বিকাশত বিশেষ গুৰুত্ব বহন কৰা নাই। লেখকে দুটা সুকীয়া ঘটনা লগ-লগাবৰ বাবে মান সৈন্যই অসম আক্ৰমণ কৰা ঐতিহাসিক ঘটনাটো ইয়াত সংস্থাপন কৰিছে। প্ৰথমটো ঘটনা হ’ল শান্তিৰাম গোহাঞি বৰুৱাই মৰঙ্গিখোৱা গোহাঞিৰ অত্যাচাৰত অতিষ্ঠ হৈ ৰংপুৰ এৰি গুৱাহাটীলৈ সপৰিয়ালে নাৱেৰে ভটিয়াই আহোঁতে ব্ৰহ্মপুত্ৰত নাও বুৰি কোন ক’ত গ’ল তাৰ একো চন নোহোৱাত পৰিল। শান্তিৰামৰ একেটি পুত্ৰ কোমল বয়সীয়া কমল নৈত ভাঁহি। ভাঁহি গৈ বহু দূৰ কৰাম গোহাঞিৰ নাৱত কোনোমতে উঠি ৰক্ষা পৰিল; ইত্যাদি।
দ্বিতীয় ঘটনাটো হ'ল- ৰত্নেশ্বৰ নামৰ এজন দুষ্ট মানুহে পমুৱা মান সৈন্যৰ দ্বাৰা গাঁও-ভূঁই লুটপাত কৰোৱা, লাহৰী নামৰ গাভৰু এজনীক বলাতকাৰ কৰাৰ উদ্দেশ্যে পলুৱাই নিবলৈ পমুৱা মান সেনাক লগোৱা ইত্যাদি ঘটনা।

ভানুমতী উপন্যাসখন বিজুলী আলোচনীত খণ্ড-খণ্ডকৈ ধাৰাবাহিক ভাৱে প্ৰকাশ হৈ থাকোঁতেই পূৰ্ণাংগ ৰূপত লাহৰী গ্ৰন্থ আকাৰত প্ৰকাশ হৈ ওলায়। সেই সূত্ৰে যদিও ভানুমতীয়ে ছপাশালৰ মুখ প্ৰথমে দেখিছিল, আধুনিক অসমীয়া সাহিত্যৰ প্ৰথম পূৰ্ণাংগ উপন্যাস লাহৰী। ১৮৯১ চনত ভানুমতী বিজুলী আলোচনীত প্ৰকাশ হয়।

## তথ্য সংগ্ৰহ

## বহিঃসংযোগ
* 

শ্ৰেণী:অসমীয়া গ্ৰন্থ
শ্ৰেণী:অসমীয়া উপন্যাস
পিয়লী ফুকন (চলচ্চিত্ৰ)

**পিয়লী ফুকন** () ১৯৫৫ চনত মুক্তি পোৱা এখন অসমীয়া ভাষাৰ ক'লা-বগা চলচ্চিত্ৰ। বোলছবিখনৰ পৰিচালনা কৰিছিল ফণী শৰ্মাই। ভাৰতৰ স্বাধীনতা সংগ্ৰামী পিয়লি ফুকনৰ জীৱন আৰু তেওঁৰ দেশপ্ৰেমৰ আখ্যানেৰে ছবিখনৰ কাহিনীটো সমৃদ্ধ হৈছে। উল্লেখযোগ্য যে, পিয়লী ফুকন হৈছে ৰাষ্ট্ৰীয় পুৰস্কাৰ লাভ কৰা প্ৰথমখন চলচ্চিত্ৰ।

## কাহিনী
ব্ৰিটিছশাসিত অসমত বিদ্ৰোগ ঘোষণা কৰা পিয়লী ফুকন নামৰ এজন অসমীয়া সংগ্ৰামী যুৱকক ব্ৰিটিছে শেষপৰ্যায়ত ফাঁচীৰ হুকুম দিয়ে। ব্ৰিটিছৰ বিৰুদ্ধে সজোৰে প্ৰতিবাদ সাব্যস্ত কৰা ব্যক্তিসকলৰ ভিতৰত পিয়লী ফুকন আছিল অন্যতম। ১৮৩০ চনত ব্ৰিটিছে তেওঁৰ কণ্ঠৰোধ কৰিবলৈ তেওঁৰ বিৰুদ্ধে গোচৰ মোকৰ্দমা কৰে আৰু মোকৰ্দমাত তেওঁৰ ফাঁচীৰ সপক্ষে ৰায়দান দিয়া হয়। ব্ৰিটিছৰ বিৰুদ্ধে চক্ৰান্ত ৰচনা কৰাৰ অপৰাধত তেওঁক দোষী সাব্যস্ত কৰা হৈছিল। ছবিখনৰ কাহিনী লিখিছিল ফণী শৰ্মাই।

## অভিনয় শিল্পী

*ফণী শৰ্মা (গমধৰ কোঁৱৰ)
*চন্দ্ৰধৰ গোস্বামী (পিয়লী ফুকন)
*জ্ঞানদা কাকতি (সেউতি)
*ইভা আচাও (পদুমী- নাচনী ছোৱালী)
*ৰেবেকা আচাও (বৰফুকননী)
*হীৰেণ চৌধুৰী,
*বীণা দাস,
*ৰমেশ শৰ্মা 
*তুলসী দাস, 
*ভূপেন বৰুৱা, 
*দুৰ্গা গোস্বামী, 
*বিবেক আগৰৱালা, 
*নেইমুদ্দিন, 
*ঝৰ্ণা, 
*নয়নী
*নিপন গোস্বামী (শিশুশিল্পী)

## কলা-কুশলী

*সঙ্গীত- ভূপেন হাজৰিকা
*গীতৰ কথা- ভূপেন হাজৰিকা
*কণ্ঠ- ভূপেন হাজৰিকা, গুণদা দাস
*কেমেৰা- সুবোধ বেনাৰ্জী
*সহকাৰী পৰিচালক- অজয় চলিহা, ভবেন দাস
*শব্দ- গৌৰ দাস
*সম্পাদনা- কমল গাঙ্গুলী, প্ৰতুল ৰায় চৌধুৰী (সহকাৰী)
*কলা- পাচু চক্ৰৱৰ্তী
*প্ৰচাৰ- প্ৰসন্ন কুমাৰ দাস
*পোহৰ- হেমন্ত দাস, মণ্টু সিং, আহমেদ, সুখৰঞ্জন
*স্থিৰ চিত্ৰ- কুমাৰ ষ্টুডিঅ’

## সংগীত
চলচ্চিত্ৰখনৰ সংগীত পৰিচালনা কৰিছিল ড॰ ভূপেন হাজৰিকাই। তেখেতেই ছবিৰ গীতবোৰ ৰচনা কৰিছিল। গীতসমূহত কণ্ঠদান কৰিছিল ভূপেন হাজৰিকা আৰু গুণদা দাসে। ছবিখনৰ *গাঁৱৰে জীয়ৰী সপোন সুন্দৰী* শীৰ্ষক গীতটো খুবেই সমাদৃত হৈছিল।

## সন্মান
ফণী শৰ্মাৰ দ্বাৰা পৰিচালিত এই ছবিখনে ৩য় (১৯৫৫) ৰাষ্ট্ৰীয় চলচ্চিত্ৰ মহোৎসৱত ৰাষ্ট্ৰপতিৰ পৰা শ্ৰেষ্ঠ আঞ্চলিক ভাষাৰ চলচ্চিত্ৰ (অসমীয়া) শিতানত বিশেষ যোগ্যতাৰ প্ৰমাণপত্ৰ (Certificate of Merit) লাভ কৰিবলৈ সক্ষম হয়। গুৰুত্বপূৰ্ণ কথা যে, ৰাষ্ট্ৰপতিৰ পৰা এই সন্মান লাভ কৰা পিয়লী ফুকনেই হৈছে প্ৰথম অসমীয়া ভাষাৰ চলচ্চিত্ৰ।

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:শ্ৰেষ্ঠ অসমীয়া পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:১৯৫০ দশকৰ অসমীয়া চলচ্চিত্ৰ
শ্ৰেণী:১৯৫৫ বৰ্ষৰ চলচ্চিত্ৰ
দুন্দুভি

**দুন্দুভি** পুৰণি ভাৰতীয় বাদ্যৰ ভিতৰত প্ৰখ্যাত। বৈদিক অনুষ্ঠানসমূহত দুন্দুভিক প্ৰাধান্য দিয়াটো তাৎপৰ্যপূৰ্ণ। অথৰ্ববেদত এই বাদ্যক উদ্দেশ্যি এটা স্তৱক ৰচনা কৰা হৈছে। হৰিণাৰ ছালেৰে আবৃত দুন্দুভিৰ ধ্বনিৰে দেৱতাসকলে শত্ৰুৰ অন্তৰত ত্ৰাসৰ সঞ্চাৰ কৰি সিহঁতক পৰাজিত কৰিবলৈ সমৰ্থ হৈছিল। প্ৰাচীন কালত যুদ্ধৰ উপৰি শান্তি আৰু উৎসৱৰ কালতো ইয়াক ব্যৱহাৰ কৰাৰ প্ৰমাণ পোৱা যায়। ৰথ চালন প্ৰতিযোগিতাত ৰথীসকলক উৎসাহিত কৰিবলৈ দুন্দুভিৰ ব্যৱহাৰ উল্লেখযোগ্য। বাজপেয় যজ্ঞত একেলগে সোতটা দুন্দুভি যজ্ঞথলীৰ চৌদিশে বজোৱাৰ ৰীতি আছিল। দুন্দুভি বাদকৰ লগতে বাঁহী, তালবাদকসকলক পৱিত্ৰ জ্ঞান কৰি মকৰ সংক্ৰান্তিৰ দিনা অনুষ্ঠিত মহাব্ৰতত সেইসকলক আহুতি দিয়া বুলি এটা মত আছে। ভৰতৰ নাট্যশাস্ত্ৰৰ তেত্ৰিশ অধ্যায়ত আছে : স্বাতি মুনিয়ে দেৱবাদ্য মুৰজ দেখি তাৰ অনুকৰণত মুৰজ বাদ্য নিৰ্মাণ কৰে। ই দেখাত অৰ্ধগোলাকাৰ। সংগীত ৰত্নাকৰ মতে আম কাঠেৰে নিৰ্মিত এই বাদ্যৰ ভিতৰটো কাঁহৰ পাতেৰে মোৰা আৰু মুখভাগ চামৰাৰে আচ্ছাদিত। চামৰাৰে সজা কঠিন লাঠি অথবা পহুৰ শিঙেৰে এই বিধ বাদ্য বজোৱাৰ কথা সংগীত শাস্ত্ৰত উল্লিখিত হৈছে। পুৰণি অসমীয়া সাহিত্যত দুন্দুভিৰ সঘন প্ৰয়োগ পোৱা যায়।

দুটামান উদাহৰণ:
* দুন্দুভি মৃদংগ দাম বাজে ঢাক ঢোল (মাধৱ কন্দলি- ৰামায়ণ লংকাকাণ্ড)
* দুম দুম দুন্দুভি ঢোলে (মাধৱদেৱৰ বৰগীত)
* শংখ, ঘণ্টা কৰতাল দুন্দুভি বজাৱে ভাল (সূৰ্যখড়ি দৈৱজ্ঞ)

## তথ্য সংগ্ৰহ

শ্ৰেণী:অসমৰ বাদ্যযন্ত্ৰ
ৰাঘৱ চন্দ্ৰ ডেকা

**ৰাঘৱ চন্দ্ৰ ডেকা** এগৰাকী ভাৰতীয় ভূ-চুম্বকীয় বিজ্ঞানী তথা দক্ষিণ মেৰুত বা এণ্টাৰ্কটিকাত খোজ পেলোৱা প্ৰথম গৰাকী অসমীয়া ব্যক্তি। ১৯৮৭ চনৰ ২৫ নৱেম্বৰত কুমেৰু অভিমুখে যাত্ৰা কৰা সপ্তম ভাৰতীয় কুমেৰু অভিযাত্ৰী দলৰ তেওঁ এজন সদস্য আছিল। তেওঁ এণ্টাৰ্কটিকাত অৱস্থিত ভাৰতীয় গৱেষণা কেন্দ্ৰ "দক্ষিণ গংগোত্ৰী"ত ১৬ মাহ থাকি দক্ষিণ মেৰুৰ চুম্বকীয় ক্ষেত্ৰৰ ওপৰত গৱেষণা কৰিছিল। 
## প্ৰাৰম্ভিক জীৱন আৰু শিক্ষা
১৯৪৮ চনত বৰপেটা জিলাৰ কাৰাকুছি গাঁৱত ৰাঘৱ চন্দ্ৰ ডেকাৰ জন্ম হৈছিল। তেওঁৰ পিতৃৰ নাম দীননাথ কলিতা। ১৯৬৪ চনত তেওঁ সৰ্থেবাৰী বালক উচ্চ মাধ্যমিক বিদ্যালয়ৰ পৰা প্ৰৱেশিকা পৰীক্ষাত উত্তীৰ্ণ হয়। তাৰপিছত তেওঁ ১৯৬৮ চনত গুৱাহাটীৰ প্ৰাগজ্যোতিষ মহাবিদ্যালয়ৰ পৰা বিজ্ঞানৰ স্নাতক আৰু ১৯৭০ চনত গুৱাহাটী বিশ্ববিদ্যালয়ৰ পৰা গণিত বিভাগৰ স্নাতকোত্তৰ ডিগ্ৰী লাভ কৰে। পিছলৈ তেওঁ উত্তৰ-পূৰ্বাঞ্চল পাৰ্বত্য বিশ্ববিদ্যালয়ৰ পৰা আইনৰ স্নাতক ডিগ্ৰীও লাভ কৰিছিল। 
## কৰ্মজীৱন
তেওঁ ১৯৭৩ ভাৰতীয় ভূ-চুম্বকীয় বিজ্ঞান প্ৰতিষ্ঠান, শ্বিলঙত যোগদানেৰে কৰ্মজীৱনৰ পাতনি মেলিছিল। ১৯৮১ চনত তেওঁ শ্বিলঙৰ "চৌম্বকীয় নিৰীক্ষণ কেন্দ্ৰ" স্থাপন কৰিছিল। ১৯৮৭ চনৰ ২৫ নৱেম্বৰত কুমেৰু অভিমুখে যাত্ৰা কৰা সপ্তম ভাৰতীয় কুমেৰু অভিযাত্ৰী দলৰ তেওঁ এজন সদস্য আছিল। তেওঁ এণ্টাৰ্কটিকাত অৱস্থিত ভাৰতীয় গৱেষণা কেন্দ্ৰ "দক্ষিণ গংগোত্ৰী"ত ১৬ মাহ থাকি দক্ষিণ মেৰুৰ চুম্বকীয় ক্ষেত্ৰৰ ওপৰত গৱেষণা কৰিছিল। ১৯৮৯ চনৰ এপ্ৰিল মাহত তেওঁ দক্ষিণ মেৰুৰ পৰা ভাৰতলৈ ঘূৰি আহে। ১৯৮৯ চনতে তেওঁ মুম্বাইৰ অলিবাগত অৱস্থিত ভাৰতীয় ভূ-চুম্বকীয় বিজ্ঞান প্ৰতিষ্ঠানৰ মুৰব্বী হিচাপে নিযুক্ত হয়। তেওঁ চুম্বকীয় বিজ্ঞানৰ ওপৰত গৱেষণা কৰি উচ্চমানৰ চুম্বকীয় তথ্য লিপিবদ্ধ কৰা কেইবাটাও পদ্ধতি উদ্ভাৱন কৰিছিল। তেওঁ শিলাস্তৰৰ চুম্বকত্ব জোখৰ বাবে ইণ্টাৰমেগনেট নামৰ এক নতুন পদ্ধতি উলিয়াইছিল। তেওঁ অলিবাগ কেন্দ্ৰত ভূ-চুম্বকীয় যাদুঘৰ স্থাপন কৰিছিল। তেওঁ পুডুচেৰী, বিশাখাপত্তনম আৰু শিলচৰত চৌম্বকীয় নিৰীক্ষণ কেন্দ্ৰ স্থাপন কৰিছিল। ২০০৮ চনত ভাৰতীয় ভূ-চুম্বকীয় বিজ্ঞান প্ৰতিষ্ঠানৰ পৰা তেওঁ অৱসৰ গ্ৰহণ কৰে। 
## বঁটা আৰু সন্মান
২০০৫ চনত আন্তৰ্জাতিক ভূ-চুম্বকীয় বিজ্ঞান আৰু মহাকাশ বিজ্ঞান সংস্থায়ে তেওঁক ভূ-চুম্বকীয় বিজ্ঞানৰ ক্ষেত্ৰখনলৈ আগবঢ়োৱা অৱদানৰ বাবে জীৱনজোৰা সাধনা বঁটা, আই.এ.জি.এ. লং ছাৰ্ভিছ বঁটা প্ৰদান কৰিছিল। 
## তথ্য উৎস

শ্ৰেণী:অসমৰ ব্যক্তি
শ্ৰেণী:অসমৰ বিজ্ঞানী
ৰাজঘাট সমাধি পৰিসৰ

**ৰাজঘাট** ভাৰতৰ দিল্লীত অৱস্থিত জাতিৰ পিতা মহাত্মা গান্ধীৰ সমাধিক্ষেত্ৰ। পূৰ্বতে ৰাজঘাট ঐতিহাসিক পুৰণি দিল্লী বা ছাহজাহানবাদত অৱস্থিত ঘাটৰ নাম আছিল এই ঘাট দৰিয়াগঞ্জৰ পূবত অৱস্থিত গড়েৰে পৰিবেষ্টিত নগৰৰ ৰাজঘাট গেট যমুনা নদীৰ পশ্চিম পাৰৰ ৰাজঘাটত মিলিছিল। পিছলৈ মহাত্মা গান্ধীৰ স্মৃতিক্ষেত্ৰ খনৰ নামো ৰাজঘাট হয়। গান্ধীজীৰ মৃত্যুৰ এদিন পিছত অৰ্থাৎ ১৯৪৮ চনৰ ৩১ জানুৱাৰী তাৰিখে এই স্থানতে তেওঁৰ অন্তিম সৎকাৰ কৰা হৈছিল। এই স্থানত ক'লা মাৰ্বলৰ এক বেদীত তেওঁ অন্তিম সময়ত উচ্চাৰণ কৰা "হে ৰাম" দেৱনাগেৰী লিপিত খোদিত কৰা হৈছে। ইয়াৰ এফালে অখণ্ড জ্যোতি প্ৰজ্বলিত কৰি থোৱা হৈছে। এই স্থান দিল্লীৰ ৰিং ৰ'ড বা চৰকাৰী ভাবে মহাত্মা গান্ধী পথত অৱস্থিত। ইয়াৰ কাষেৰে স্মৃতিক্ষেত্ৰলৈ শিলেৰে নিৰ্মিত পদপথ আছে। ইয়াৰ লগতে মহাত্মা গান্ধী যাদুঘৰো ইয়াৰ কাষতে অৱস্থিত।
## ৰাজঘাট সমাধি পৰিসৰত অৱস্থিত অন্যান্য স্মৃতিক্ষেত্ৰ
মহাত্মা গান্ধীৰ উপৰিও ইয়াত কেইবাগৰাকী বিখ্যাত নেতাৰ সমাধিস্থল ৰাজঘাটত অৱস্থিত। এই স্থানত দেশ-বিদেশৰ নেতা আৰু বিখ্যাত ব্যক্তিয়ে শ্ৰদ্ধাঞ্জলি জ্ঞাপন কৰিবলৈ আহে। ইয়াৰ লগতে ৰাজঘাট পৰিসৰত অৱস্থিত উদ্যানত গছপুলি ৰোপণ কৰে। প্ৰতিবছৰে সমাধিক্ষেত্ৰ সমূহত স্মৃতিচাৰণৰ বিভিন্ন অনুষ্ঠান অনুষ্ঠিত হয়। 
ইয়াত অৱস্থিত অন্যান্য নেতাৰ সমাধিক্ষেত্ৰ সমূহ হ'ল:

## চিত্ৰ ভঁৰাল

File:The Prime Minister, Dr. Manmohan Singh paying homage at the Samadhi of Indira Gandhi at Shakti Sthal on the occasion of 61st Independence Day in Delhi on August 15, 2007.jpg|২০০৭ চনৰ ১৫ আগষ্ট তাৰিখে "শক্তি স্থল"ত মনমোহন সিং
File:Sanjay Gandhi Memorial.jpg|সঞ্জয় গান্ধী স্মৃতিক্ষেত্ৰ, দিল্লী
File:Rajiv Gandhi Memorial, Delhi.jpg|বীৰ ভূমি
File:The Prime Minister, Dr. Manmohan Singh performing the parikrama at the Samadhi of Pandit Jawaharlal Nehru at Shantivan on the occasion of 62nd Independence Day in Delhi on August 15, 2008.jpg|২০০৮ চনৰ ১৫ আগষ্টত "শান্তিবন"ত মনমোহন সিং
File:The Prime Minister, Dr. Manmohan Singh paying floral tributes at the Samadhi of Babu Jagjivan Ram on the occasion of his 101st birth anniversary at Samta Sthal, in Delhi on April 05, 2008.jpg| ২০০৮ চনৰ ৫ এপ্ৰিলত "সমতা স্থল"ত মনমোহন সিং
File:The President of India, Smt. Pratibha Patil paying tributes at Vijay Ghat the Samadhi of Late Prime Minister Lal Bahadur Shastri, in Delhi on July 26, 2007.jpg|২০০৭ চনৰ ২৬ চনত "বিজয় ঘাট"ত প্ৰতিভা পাটিল
File:The Prime Minister, Dr. Manmohan Singh paying floral tribute to the former Prime Minister, Late Ch. Charan Singh on his 104th birth anniversary at Kisan Ghat in Delhi on December 23, 2006.jpg|২০০৬ চনৰ ২৩ ডিচেম্বৰত "কিষান ঘাট"ত মনমোহন সিং

## তথ্য উৎস

## বাহ্যিক সংযোগ

* চৰকাৰী পৰ্যটন ৱেবচাইট

শ্ৰেণী:কীৰ্তিস্তম্ভ আৰু স্মাৰক
দুবৰি বন

**দুবৰি বন** (বৈজ্ঞানিক নাম: **) এবিধ ঘাঁহ জাতীয় ঔষধি উদ্ভিদ। ভাৰতীয় সংস্কৃতিত দুবৰি বনৰ বিশেষ মহত্ত্ব আছে। বিভিন্ন ধৰ্মীয় অনুষ্ঠানত দুবৰি বন ব্যৱহাৰ কৰা হয়। আফ্ৰিকা মহাদেশৰ স্থানীয় ঘাঁহবিধ বৰ্তমান গোটেই বিশ্বতে পোৱা যায়। আয়ুৰ্বেদত দুবৰিক বাত, পিত্ত আৰু কফৰ মহৌষধ হিচাপে গণ্য কৰা হয়। সাধাৰণ কটা-ছিঙাৰ পৰা আৰম্ভ কৰি বিভিন্ন গুৰুতৰ ৰোগত দুবৰি ব্যৱহাৰ কৰা হয়। সৌন্দৰ্যবৰ্ধনৰ বাবেও দুবৰিক উদ্যান ঘাঁহ হিচাপে ব্যবহাৰ কৰা হয়। কিছুমান ঠাইত ইয়াক বিদেশী প্ৰজাতি হিচাপে অপতৃণ বুলিও গণ্য কৰা হয়।

## বৰ্ণনা
দুবৰিৰ পাত সেউজীয়া ৰঙৰ আৰু গুৰিৰ প্ৰায় ২-১৫ ছেঃমিঃ দীঘল হয়। ইয়াৰ বুঢ়া পাতবোৰ অলপ খহটা। ইয়াৰ থিয় ঠাৰিডাল অলপ চেপেটা আৰু ১-৩০ ছেঃমিঃ ওখ হয়। গুটিবোৰ সৰু যদিও গা-গছৰ ধাৱকেৰে বংশবৃদ্ধি বেছিকৈ হয়।

ইয়াৰ মূল শিপা প্ৰণালী মাটিক খামুচি মাৰি ধৰে আৰু খৰাং পৰিস্থিতিত ২ মিটাৰ পৰ্যন্ত দীঘল হ'ব পাৰে। ধাৱক গা গছৰ গাঁঠিৰ পৰাও সৰু সৰু শিপা ওলায়। এই শিপা খুব বেছি ৬০ ছেঃমিঃ দীঘল হয় আৰু মাটিৰ ওপৰত ডাঠকৈ বিয়পি পৰে। উচ্চ উষ্ণতাত ইয়াৰ বৃদ্ধি ভাল হয়। শীতকালত ইয়াৰ বৃদ্ধি আটাইতকৈ কম হয়।

## ব্যৱহাৰ
### সংস্কৃতিক ব্যৱহাৰ
ভাৰতীয় সংস্কৃতিত কল্যাণৰ প্ৰতীক হিচাপে দুবৰি বনক গণ্য কৰা হয়। পূজা-পাৰ্বনত শান্তিজল ছটিয়াবলৈ দুবৰি বন ব্যৱহাৰ কৰা হয়। পূজাত দেৱ-দেৱীলৈ দুবৰি আগবঢ়োৱা হয়। বিবাহ অনুষ্ঠানত দুবৰিৰে নতুন বোৱাৰী ঘৰলৈ বৰণ কৰি অনা হয়। বিভিন্ন গীত, কবিতা আৰু সাহিত্যত দুবৰিৰ উল্লেখ পোৱা যায়।

### ঔষধি গুণ
আয়ুৰ্বেদত দুবৰিক বাত, পিত্ত আৰু কফৰ মহৌষধ হিচাপে গণ্য কৰা হয়। দুবৰি বন সন্তান গৰ্ভধাৰণত অসমৰ্থ হলে ব্যৱহাৰ কৰা হয়। আমাশয় আৰু উদৰাময়েত দুবৰি বনৰ ৰস ঔষধ। আয়ুৰ্বেদিক শাস্ত্ৰমতে ৰক্তপিত্ত ৰোগত দুবৰি বন মহৌষধ। এই ৰোগত মুখ, নাকৰ বাহিৰেও শৰীৰৰ বিভিন্ন অংশৰে ৰক্ত নিঃসৰণ হলে দুবৰি ৰস খালে আৰু নাকৰ ফুটাত দিলে উপশম হয়। চুলি সৰা ৰোগটো দুবৰি ব্যৱহাৰ কৰা হয়। পায়োৰিয়া ৰোগত দুবৰি বনৰ পাতেৰে দাঁত মাজিলে ভাল। কটা-ছিঙাত ইয়াৰ পাত থেতালি আক্ৰান্ত স্থানত প্ৰলেপ দিলে ৰক্তক্ষৰণ বন্ধ হৈ যায়।

### সৌন্দৰ্য বৰ্ধন
উদ্যানৰ ঘাঁহ হিচাপে দুবৰি বন ব্যৱহাৰ কৰা হয়। নিয়ৰত তিতা কোমল দুবৰি বনৰ ওপৰত খোজ কাঢ়িবলৈ ভাল।

## অন্যান্য নাম
* হিন্দী ভাষা: দূব, দূবড়া
* সংস্কৃত ভাষা: দুৰ্বা, সহস্ৰবীৰ্য, অনন্ত, ভাৰ্গৱী, শতপৰ্বা, শতবল্লী
* মাৰাঠী ভাষা: দূৰ্বা
* গুজৰাটী ভাষা: ধলাধ্ৰু
* বঙালী ভাষা: দূৰ্বা

## তথ্য উৎস

## বাহ্যিক সংযোগ

* FAO.org তথ্যপৃষ্ঠা: ''Cynodon dactylon'' 

শ্ৰেণী:তৃণ
চলমান খান

**চলমান খান** () এজন জনপ্ৰিয় ভাৰতীয় অভিনেতা, প্ৰযোজক তথা টেলিভিচন ব্যক্তিত্ব। তেওঁ বৰ্তমানলৈকে কেইবাখনো বোলছবিত মুখ্য ভূমিকাত অভিনয় কৰিছে। 

তিনি দশকৰো অধিক সময়ৰ কেৰিয়াৰত তেওঁ প্ৰযোজক হিচাপে দুটা ৰাষ্ট্ৰীয় চলচ্চিত্ৰ বঁটা আৰু অভিনেতা হিচাপে দুটা ফিল্মফেয়াৰ বঁটাকে ধৰি অসংখ্য বঁটা লাভ কৰিছে। বলীউডৰ ডাঙৰ তাৰকা চলমান খানক বিশ্ব আৰু ভাৰতীয় চিনেমাৰ অন্যতম ব্যৱসায়িকভাৱে‍ সফল অভিনেতা বুলি অভিহিত কৰা হয়। ফৰ্বছ মেগাজিনৰ ২০১৮ চনৰ বিশ্বৰ সৰ্বাধিক পাৰিশ্ৰমিক পোৱা ১০০জন ভাৰতীয় তাৰকাৰ ভিতৰত তেওঁ শীৰ্ষ স্থান আৰু বিশ্বজুৰি ৮২ নম্বৰ স্থান লাভ কৰিছে।

## জন্ম আৰু পৰিয়াল
১৯৬৫ চনৰ ২৭ ডিচেম্বৰত ভাৰতৰ মধ্যপ্ৰদেশৰ ইন্দোৰত চলমান খানৰ জন্ম। তেওঁ চিত্ৰনাট্যকাৰ চেলিম খান আৰু তেওঁৰ প্ৰথমা পত্নী সুশীলা চৰাকৰ (পিছলৈ ছালমা খান নাম ধাৰণ কৰা) জ্যেষ্ঠ পুত্ৰ। চলমানৰ পিতৃ চেলিম খান অভিনেতা আৰু চিত্ৰনাট্যকাৰ হিচাপে পৰিচিত যদিও এসময়ত তেওঁ আৰক্ষী বিষয়া আছিল। ১৯৬৪ চনত চেলিমে সুশীলাৰ সৈতে বিবাহপাশত আৱদ্ধ হয়। পিছৰ বছৰত চলন্তৰ জন্ম হয়। জন্মৰ সময়ত তেওঁৰ নাম আছিল আব্দুৰ ৰছিদ চেলিম চলমান খান। 

তেওঁৰ পৈতৃক পূৰ্বপুৰুষসকল বৰ্তমানৰ পাকিস্তানৰ স্বাত উপত্যকাৰ আছিল। ১৮০০ চনৰ মাজভাগত মধ্যপ্ৰদেশৰ ইন্দোৰলৈ আলাকোজাই পষ্টুনসকলে প্ৰব্ৰজন কৰে। তেওঁৰ পিতামহ আব্দুল ৰছিদ খান ইন্দোৰ ৰাজ্যৰ উপ-মহাপৰিদৰ্শক আছিল, যিয়ে হোলকাৰ দিনত দিলাৰ জং বঁটা লাভ কৰিছিল। চেলিম-সুশীলা দম্পতীৰ বাকী চাৰিটা সন্তানৰ দুই পুত্ৰ অভিনেতা আৰু প্ৰযোজক আৰবাজ খান আৰু সোহেল খান আৰু এগৰাকী কন্যা, প্ৰযোজক আৰু সাজ-পোছাক ডিজাইনাৰ আলবিৰা খান অগ্নিহোত্ৰী অভিনেতা তথা পৰিচালক অতুল অগ্নিহোত্ৰীৰ সৈতে বিবাহপাশত আৱদ্ধ হয়। ১৯৮১ চনত দ্বিতীয়বাৰৰ বাবে বিবাহপাশত আৱদ্ধ হয় চেলিম খানে। তেওঁৰ দ্বিতীয় পত্নী হৈছে বলীউডৰ অভিনেত্ৰী হেলেন। চেলিম-হেলেন দম্পতীয়ে বিয়াৰ পিছত কন্যা অৰ্পিতা খানক দত্তক লয়।

## শিক্ষা জীৱন
চলন্ত খানে গোৱালিয়ৰৰ সিন্ধিয়া স্কুলত পঢ়া-শুনা আৰম্ভ কৰিছিল। তেওঁ আৰু তেওঁৰ সৰু ভায়েক আৰবাজে কেইবছৰমান তাত অধ্যয়ন কৰিছিল। ইয়াৰ পিছত তেওঁ মুম্বাইৰ বান্দ্ৰাৰ ছেইণ্ট ষ্টেনিছলাছ হাইস্কুলৰ পৰা স্কুলীয়া শিক্ষা সমাপ্ত কৰে। পিছত তেওঁ মুম্বাইৰ ছেইণ্ট জেভিয়াৰ কলেজত নামভৰ্তি‍ কৰে, কিন্তু পঢ়া-শুনা সম্পূৰ্ণ কৰিব নোৱাৰিলে।

স্কুলত পঢ়ি থকা সময়ত তেওঁ বহুবাৰ সাঁতোৰ প্ৰতিযোগিতাত জয়ী হৈছিল। ভাৰতৰ প্ৰতিনিধি হিচাপে তেওঁ দেশৰ বাহিৰতো সাঁতোৰ প্ৰতিযোগিতাতো অংশ লৈছিল। চলন্ত খানৰ উচ্চতা পাঁচ ফুট ছয় ইঞ্চি। কিন্তু তেওঁৰ উচ্চতাই তেওঁক কেতিয়াও সফলতাৰ ক্ষেত্ৰত নিৰাশ কৰা নাই। 

## বিতৰ্ক
১৯৯৮ চনত যোধপুৰৰ সমীপৰ অৰণ্যত খান আৰু তেওঁৰ সহ অভিনেতা ছাইফ আলী খান, সোণালী বেন্দ্ৰে, নীলম আৰু টাবুৱে হম সাথ-সাথ হেই চিনেমাখনৰ চিত্ৰগ্ৰহণ কৰি থকাৰ সময়তে এটা হৰিণ হত্যাৰ অভিযোগ উত্থাপন হৈছিল৷
সেই গোচৰত ২০১৮ চনৰ ৫ এপ্ৰিলত তেওঁক ৫ বছৰৰ কাৰাদণ্ড বিহা হৈছিল আৰু ২ দিনৰ পিছত ৭ এপ্ৰিলত তেওঁ জামিন লাভ কৰিছিল।

## উল্লেখযোগ্য বোলছবি

* মেইনে প্যাৰ কিয়া (১৯৮৯)
* চাজন (১৯৯১)
* আন্দাজ অপনা অপনা (১৯৯৪)
* হম আপকে হে কৌন (১৯৯৪)
* কৰন অৰ্জুন (১৯৯৫)
* প্যাৰ কিয়াটো ডৰনা ক্যা (১৯৯৮)
* বিবি নম্বৰ ৱান (১৯৯৯)
* হম ডিল ডে চুকে চনম (১৯৯৯)
* তেৰে নাম (২০০৩)
* ন' এণ্ট্ৰী (২০০৫)
* পাৰ্টনাৰ (২০০৭)
* ৱাণ্টেড (২০০৯)
* দাবাং (২০১০)
* ৰেডি (২০১১)
* বদীগাৰ্ড (২০১১)
* এক থা টাইগাৰ (২০১২)
* দাবাং ২ (২০১২)
* কিক্ (২০১৪)
* বজৰংগী ভাইজান (২০১৫)
* প্ৰেম ৰতন ধন পায়ো (২০১৫)
* চুলতান (২০১৬)
* টাইগাৰ জিন্দা হে (২০১৭)
* ভাৰত (২০১৯)

## তথ্য সংগ্ৰহ

## বাহ্যিক সংযোগ

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেতা
বিজয়া দশমী

**বিজয়া দশমী** হৈছে প্ৰতি বছৰে নৱৰাত্ৰিৰ শেষত উদযাপন কৰা এক মুখ্য হিন্দু উৎসৱ। ইয়াক **দশেৰা**, **দুশেৰা** আদি নামেৰেও জনা যায়। হিন্দু চান্দ্ৰ-সৌৰ কেলেণ্ডাৰৰ ৭ম মাহ আশ্বিন (আহিন) মাহৰ দশম দিনটোত পালন কৰা হয়, ই সাধাৰণতে গ্ৰেগৰিয়ান বৰ্ষপঞ্জীৰ ছেপ্টেম্বৰ আৰু অক্টোবৰ মাহত পৰে। দুৰ্গা পূজাৰ শেষৰ দিনটোক বিজয়া দশমী বোলা হয়। এই দিনা মহিলাসকলে সেন্দূৰ খেলে আৰু মা দুৰ্গাক বিসৰ্জন দিয়া হয়। ষষ্ঠীৰ বেদীত প্ৰতিষ্ঠা কৰা দেৱী দুৰ্গাক বিজয়া দশমীৰ দিনা বিসৰ্জন দিয়া হয়।

বিজয়া দশমী বিভিন্ন কাৰণত পালন কৰা হয় আৰু ভাৰতৰ বিভিন্ন প্ৰান্তত বিভিন্ন ধৰণেৰে পালন কৰা হয়। দক্ষিণ, পূব, উত্তৰ-পূব, আৰু উত্তৰ ভাৰতৰ কিছুমান ৰাজ্যত, বিজয়া দশমীয়ে মহিষ দানৱ মহিশাসুৰৰ ওপৰত দেৱী দুৰ্গাৰ বিজয়ক ধৰ্মৰ পুনৰুদ্ধাৰ আৰু সুৰক্ষিত কৰাক স্মৰণ কৰি দুৰ্গা পূজাৰ সমাপ্তিৰ কথা ঘোষণা কৰে। উত্তৰ, মধ্য আৰু পশ্চিম ৰাজ্যসমূহত এই উৎসৱক দুশ্বেৰা (লগতে দশেৰা, দশহেৰা) বুলি কয়। এই অঞ্চলবোৰত, ইয়াৰ দ্বাৰা ৰামলীলাৰ সমাপ্তি কৰা হয় আৰু ৰাৱণৰ ওপৰত ঈশ্বৰ ৰামৰ বিজয়ৰ কথা স্মৰণ কৰে। একে উপলক্ষ্যত, অৰ্জুনে অকলে ভীষ্ম, দ্ৰোণ, অশ্বত্থামা, কৰ্ণ আৰু কৃপাচাৰ্য্যকে ধৰি সকলো কুৰু যুদ্ধাসহ ১০,০০,০০০ৰো অধিক সৈন্যক পৰাস্ত কৰি অশুভ শক্তিৰ (অধৰ্ম) ওপৰত শুভৰ (ধৰ্ম) বিজয়ৰ এক গুৰুত্বপূৰ্ণ উদাহৰণ ডাঙি ধৰাৰ কথা স্মৰণ কৰে।

## তথ্যসংগ্ৰহ

শ্ৰেণী:ভাৰতৰ উৎসৱসমূহ
শ্ৰেণী:হিন্দুধৰ্মৰ উৎসৱসমূহ
শ্ৰেণী:দুৰ্গা পূজা
শ্ৰেণী:বাংলাদেশৰ উৎসৱ
প্ৰিয়ংকা মজুমদাৰ

**প্ৰিয়ংকা** (; সম্পূৰ্ণ নাম: প্ৰিয়ংকা মজুমদাৰ) অসমৰ এগৰাকী কণ্ঠশিল্পী। প্ৰিয়ংকা বৰ্তমান কোৰীয় প'প সংগীত (চমুকৈ কে-প'প) বেণ্ড *জি-গাৰ্লচ্* (Z-Girls)-ৰ মূল কণ্ঠশিল্পী। প্ৰিয়ংকাক ভাৰতৰ প্ৰথম কে-প'প তাৰকা ৰূপে অভিহিত কৰা হয়। কে-প'প বা কোৰীয় প'প এক সংগীতৰ শৈলী যাৰ উদ্ভৱ হয় দক্ষিণ কোৰিয়াত, যি বৰ্তমানে আন্তঃৰাষ্ট্ৰীয় পৰ্যায়ত বিপুল জনপ্ৰিয়তা লাভ কৰিব সক্ষম হৈছে।

## প্ৰাৰম্ভিক জীৱন
প্ৰিয়ংকাৰ জন্ম হয় ১৯৯৭ চনৰ ২ জুলাইত। অসমৰ গুৱাহাটীৰ ৰূপনগৰৰ বাসিন্দা প্ৰিয়ংকাই সৰুৰে পৰাই কে-প'প সংগীতৰ প্ৰতি আকৰ্ষিত আছিল। তাই কে-প'প সংগীত শুনিয়েই কোনো শিক্ষকৰ অবিহনে কোৰীয় ভাষাতো আয়ত্ত্ব কৰিছিল। জনপ্ৰিয় কে-প'প বেণ্ড *বি টি এচ* প্ৰিয়ংকাৰ অনুপ্ৰেৰণাৰ মূল উৎস।

## কেৰিয়াৰ
দক্ষিণ কোৰিয়াৰ বৈদেশীক মন্ত্ৰালয়ে প্ৰতিবছৰে আয়োজন কৰা কে-প'প ৱৰ্ল্ড ফেষ্টিভেল প্ৰতিযোগিতাত ২০১৬ চনত প্ৰিয়ংকা ভাগ লয়। চেংৱান চহৰত অনুষ্ঠিত প্ৰতিযোগিতাখনৰ অন্তিম পৰ্যায়ত প্ৰিয়ংকাই শ্ৰেষ্ঠ কণ্ঠশিল্পীৰ খিতাপ দখল কৰে।

আন্তঃৰাষ্ট্ৰীয় কে-প'প সংগীত তাৰকা সৃষ্টি কৰাৰ উদ্দেশ্যে আৰম্ভ হোৱা জি-প'প ড্ৰিমছ নামৰ এক কাৰ্যসূচীৰ অংশ হিচাপে গঠন হোৱা *জি-গাৰ্লচ্‌* নামৰ ছোৱালীৰ কে-প'প বেণ্ডত প্ৰিয়ংকাই মূল কণ্ঠশিল্পী ৰূপে স্থান লাভ কৰে। তাইৰ লগতে দিল্লীৰ সিদ্ধান্ত অৰোৰাই *জি-বইজ্* নামৰ ল'ৰাৰ কে-প'প বেণ্ডত স্থান পায়। ২০১৯ চনৰ ১৭ জানুৱাৰীত এক ভিডিঅ' যোগে প্ৰিয়ংকাৰ লগতে *জি-গাৰ্লচ্‌* আন সদস্যসকলক দৰ্শকৰ মাজত চিনাকি কৰাই দিয়া হয়। কোনো কে-প'প বেণ্ডত স্থান লাভ কৰা প্ৰিয়ংকা আৰু সিদ্ধান্ত হৈছে প্ৰথম ভাৰতীয়, সেয়ে দুয়োকে ভাৰতৰ প্ৰথম কে-প'প তাৰকা হিচাপে অভিহিত কৰা হয়।

প্ৰিয়ংকাৰ প্ৰথম কে-প'প সংগীত ভিডিঅ' "হোৱাট ইউ ৱাইটিং ফৰ" মুক্তি পায় ২০১৯ চনৰ ২২ ফেব্ৰুৱাৰীত।

## সমালোচনা
প্ৰিয়ংকাৰ লগতে *জি-গাৰ্লচ্‌* বেণ্ডে শ্ৰোতা-দৰ্শকৰ পৰা ধনাত্মক সঁহাৰি লাভ কৰিব সক্ষম হয়। তথাপিও কে-প'পৰ কিছু ৰক্ষণশীল অনুৰাগীয়ে প্ৰিয়ংকা কোৰীয় মূলৰ নোহোৱা বাবে আৰু কোৰীয় ভাষা সলসলীয়াকৈ ক'ব নোৱাৰাৰ বাবে সমালোচনা কৰে। এক সাক্ষাৎকাৰত প্ৰিয়ংকাই তাইৰ গাৰ-বৰণৰ আৰু চেহেৰা পৰম্পৰাগত কোৰীয় লোকৰ দৰে নোহোৱাৰ বাবে লাভ কৰা ঋনাত্মক মন্তব্য আৰু বৰ্ণবৈষম্য সন্মুখীন হোৱাৰ কথা সদৰি কৰে।

## সঙ্গীতপঞ্জী
* ২০১৯: "হোৱাট ইউ ৱাইটিং ফৰ" (*What You Waiting For*- *জি-গাৰ্লচ্‌*)
* ২০১৯: "আৱাৰ গেলেক্সি" (*Our Galaxy*- *জি-ষ্টাৰচ্*)
* ২০১৯: "ষ্ট্ৰিটচ্ অফ গ'ল্ড" (*Streets of Gold*- *জি-গাৰ্লচ্‌*)

## তথ্য সংগ্ৰহ

## বাহ্যিক সংযোগ
* 
* 

শ্ৰেণী:অসমৰ ব্যক্তি
শ্ৰেণী:অসমৰ কণ্ঠশিল্পী
ইমৰান খান

**ইমৰান খান নিয়াজি** () পাকিস্তানৰ বৰ্তমান প্ৰধানমন্ত্ৰী, পাকিস্তান জাতীয় ক্ৰিকেট দলৰ প্ৰাক্তন খেলুৱৈ আৰু অধিনায়ক। খেলুুুৱৈ জীৱনৰ শেষত তেওঁ ৰাজনীতিৰ সৈতে জড়িত হৈ পৰে। তেওঁ বিশ্ব ক্ৰিকেটৰ সৰ্বকালৰ শ্ৰেষ্ঠ অলৰাউণ্ডাৰসকলৰ ভিতৰত অন্যতম। তেওঁৰ অধিনায়কত্বতে পাকিস্তানে ১৯৯২ চনৰ বিশ্বকাপ জয় কৰিছিল। 

## জন্ম আৰু পৰিচয়
ইমৰান খানৰ জন্ম হৈছিল ১৯৫২ চনৰ ৫ অক্টোবৰত পাকিস্তানৰ লাহোৰ, পঞ্জাবত। 

## ৰাজনীতি
১৯৯২ চনৰ বিশ্বকাপ জয়ৰ পিছত ১৯৯৬ চনত ইমৰান খান ৰাজনীতিত প্ৰৱেশ কৰে। দুৰ্নীতি বিৰোধী শ্লগানেৰে ১৯৯৬ চনৰ এপ্ৰিলত প্ৰতিষ্ঠা কৰে পাকিস্তান তেহৰিক-ই-ইনছাফ নামৰ এটা ৰাজনৈতিক দল।  পৰবৰ্তী বছৰত ১৯৯৭ চনত তেওঁ নিৰ্বাচনত দুটা কেন্দ্ৰৰ পৰা প্ৰতিদ্বন্দ্বীতা আগবঢ়াই যদিও দুয়োটাতে পৰাজিত হয়। পিছত তেওঁ ২০০২ চনৰ নিৰ্বাচনত জয়ী হয়।

২০০৭ চনত ৰাষ্ট্ৰপতি হোৱা মোছাৰফে তৎকালীন সেনা প্ৰধানৰ পদত থাকিয়েই নিৰ্বাচনত প্ৰতিদ্বন্দ্ব্বীতা কৰিছিল। ইমৰান খানে সেই নিৰ্বাচনৰ বিৰোধিতা কৰি সেই বছৰৰ ২ অক্টোবৰত ৮৫ জন সাংসদৰ সৈতে পদত্যাগ কৰিছিল। সেই বাৰৰ নিৰ্বাচনত ৰাষ্ট্ৰপতি হৈ মোছাৰফে পাকিস্তানত জৰুৰী অৱস্থা জাৰি কৰিছিল। ইমৰান খানক গৃহবন্দী কৰা হৈছিল। সেইসময়ত তেওঁ কিছুদিন কাৰাবাস খতাৰ পিছত মুক্তি পায়। 

২০১৩ চনত পাকিস্তানৰ ১০তম নিৰ্বাচনত তেওঁৰ দল দ্বিতীয় বৃহত্তম দল হিচাপে আসন লাভ কৰে। আৰু ২০১৮ চনৰ ২৫ জুলাইত পাকিস্তানৰ ১১ তম জাতীয় পৰিষদৰ নিৰ্বাচনত তেওঁৰ দল আসন সংখ্যাৰ হিচাপত সৰ্ববৃহৎ দলত পৰিণত হয়। তেওঁ ২০১৮ চনৰ ১৮ আগষ্টত প্ৰধানমন্ত্ৰী হিচাপে শপত গ্ৰহণ কৰে।

## ক্ৰিকেট কেৰিয়াৰ
ইমৰান খানে ১৬ বছৰ বয়সতে লাহোৰত প্ৰথম শ্ৰেণীৰ ক্ৰিকেটত কেৰিয়াৰ আৰম্ভ কৰিছিল। ১৯৭০ দশকত তেওঁ ঘৰুৱা দল, লাহোৰ এ(১৯৬৯-৭০), লাহোৰ বি(১৯৬৯-৭০), লাহোৰ গ্ৰীন্স(১৯৭০-৭১) আৰু অৱশেষত, লাহোৰ (১৯৭০-৭১) দলৰ হৈ খেলিছিল। ১৯৭৩-৭৫ৰ সময়ছোৱাত তেওঁ অক্সফ'ৰ্ড বিশ্ববিদ্যালয়ৰ ব্লুজ ক্ৰিকেট দলৰ অংশ আছিল। 

১৯৭১ চনৰ জুন মাহত তেওঁ এজবাষ্টন ইংলেণ্ডৰ বিৰুদ্ধে পাকিস্তানী জাতীয় ক্ৰিকেট দলৰ হৈ টেষ্ট ক্ৰিকেটৰ শুভাৰম্ভ কৰিছিল। ইয়াৰ তিনি বছৰৰ পিছত, ১৯৭৪ চনৰ আগষ্টত তেওঁ আকৌ ইংলেণ্ডৰ বিৰুদ্ধেই ট্ৰেণ্ট ব্ৰীজত প্ৰথমখন আন্তঃৰাষ্ট্ৰীয় এদিনীয়া ক্ৰিকেট মেছ খেলিছিল।

## তথ্য সংগ্ৰহ

## বাহ্যিক সংযোগ
* ক্ৰিকেট.পিকেত ইমৰান খানৰ প্ৰ'ফাইল 
* পাকিস্তান তেহৰিক−ই−ইনছাফ , ইমৰান খানৰ ৰাজনৈতিক দল
* Chancellor: Imran Khan at the University of Bradford
* Column archive at *[[The Guardian]]*
* ৱানপাকিস্তান.কম.পিকেত ইমৰান খানৰ প্ৰ'ফাইল
* 
* 
* PTI to move SC against speaker's decision today, says Imran Khan , The News International, 28 May 2012
* PTI will form next government, says Imran Khan, Geo News Pakistan

শ্ৰেণী:জীৱিত ব্যক্তি
শ্ৰেণী:পাকিস্তানৰ ব্যক্তি
শ্ৰেণী:ৰাজনীতিবিদ
শ্ৰেণী:পাকিস্তানী‌ ক্ৰিকেটাৰ
বৈষ্ণৱ জন তো

**বৈষ্ণৱ জন তো** ১৫শ শতিকাত কবি নৰসিংহ মেহতায়ে পুৰণি গুজৰাটী ভাষাত ৰচনা কৰা হিন্দু ভজন। গীতটিত গীতিকাৰে বৈষ্ণৱ সকলৰ জীৱন, দৰ্শন, বিচাৰ আৰু মানসিক অৱস্থাক প্ৰতিফলিত কৰিছে। এই ভজন মহাত্মা গান্ধীৰ প্ৰিয় ভজন আছিল।

## প্ৰভাৱ
এই ভজন গান্ধীজীৰ জীৱনকালত বহুলভাৱে জনপ্ৰিয়তা অৰ্জন কৰে। গান্ধীজী গুজৰাটৰ সাবৰমতী আশ্ৰমত থাকোঁতে বহুতো বিখ্যাত সংগীতজ্ঞ আৰু বাদ্যযন্ত্ৰবিদে এই গীত পৰিবেশন কৰিছিল। ইয়াৰ লগে লগে স্বাধীনতা সংগ্ৰামী সকলৰ মাজতো এই গীত জনপ্ৰিয় হৈ উঠে। তেতিয়া প্ৰায়ে সভা, অনুষ্ঠান আদিৰ শেষত এই ভজন গোৱা হৈছিল।

১৯৯৮ চনত এই ভজন এটা এলবামত বাণীবন্ধন কৰা হয়। ইয়াত গাংগুবাঈ হেংগাল আৰু পণ্ডিত যশৰাজৰ দৰে শাস্ত্ৰীয় সংগীতজ্ঞ, প'প গায়ক ৰেম' ফাৰনাণ্ডডেছৰ লগতে সৰোদ বাদক আমজদ আলি খান, সাৰংগ বাদক পণ্ডিত নাৰায়ণ, বাঁহী বাদক হৰি প্ৰসাদ চৌৰাছিয়া আৰু সন্তুৰ বাদক শিৱ কুমাৰ শৰ্মায়ে অংশগ্ৰহণ কৰিছিল। গান্ধী জয়ন্তীত এই ভজনৰ লগতে "ৰঘুপতি ৰাঘৱ ৰাজা ৰাম" দুয়ো পৰিৱেশন কৰা হয়।

## গীতৰ কথা

## তথ্য উৎস

শ্ৰেণী:গীত
কাল সংহতি

**কাল সংহতি** অসমৰ বৈষ্ণৱ সত্ৰসমূহৰ এক বিভাগ। মাধৱদেৱৰ প্ৰয়াণৰ পিছত এই সংহতিৰ প্ৰতিষ্ঠা কৰিছিল তেওঁৰ শিষ্য গোপালদেৱে। 

## ইতিহাস
১৫৬৮ চনত শংকৰদেৱৰ প্ৰয়াণৰ পিছত মাধৱদেৱ উত্তৰাধিকাৰী ৰূপে প্ৰতিষ্ঠিত হয়। কিন্তু মাধৱদেৱৰ প্ৰয়াণৰ লগে লগে অসমৰ ধৰ্মীয় জগতখনত আচাৰ-বিচাৰ সম্পৰ্কীয় নীতি নিয়মৰ ভিত্তিত চাৰি সংহতিৰ সৃষ্টি হয়। শংকৰদেৱৰ নাতি পুৰুষোত্তম চতুৰ্ভুজ আৰু নাতি বোৱাৰী কনকলতাৰ পৰা পুৰুষ সংহতি, মথুৰা দাস বুঢ়া আতাৰ পৰা নিকা সংহতি, দামোদৰদেৱৰ পৰা ব্ৰহ্ম সংহতি আৰু গোপালদেৱৰ পৰা কাল সংহতি নাম লৈ এই চাৰি সংহতি হয়। কালজাৰ নামৰ ঠাইৰ পৰা গোপাল দেৱে ধৰ্মপ্ৰচাৰ কৰাৰ বাবেই এই সংহতিৰ নাম কাল সংহতি হয় বুলি জনা যায়।

## অন্তৰ্ভুক্ত সত্ৰসমূহ
মহাপুৰুষ শ্ৰী শ্ৰী গোপালদেৱে মুঠ চাৰিভাগ সত্ৰ প্ৰতিষ্ঠা কৰিছিল: ভৱানীপুৰ, কালঝাৰ, পোৰাভৰাঁল, জোৱাৰদি। মহাপুৰুষ শ্ৰী শ্ৰী গোপালদেৱৰ পৰৱৰ্তীসময়ত ভৱানীপুৰ সত্ৰৰ ধৰ্মাধিকাৰ হিচাপে পুত্ৰ কমলেশ্বৰদেৱে দায়িত্বভাৰ গ্ৰহণ কৰে যদিও তেৰাৰ বৈকুন্ঠপ্ৰয়াণৰ পাছত শ্ৰীৰাম আতাই পূৰ্বে গোপালদেৱে কৰি যোৱা আজ্ঞা অনুসৰি উক্ত সত্ৰ চোৱা চিতা কৰে। এই সংহতিৰ অন্তৰ্ভুক্ত বিখ্যাত সত্ৰসমূহ হৈছে কালঝাৰ সত্ৰ, ডৌকাচাপৰি সত্ৰ, চলিহা বাৰেঘৰ সত্ৰ, চেঁচা সত্ৰ, মায়ামৰা সত্ৰ, দিনজয় সত্ৰ, পুৰণিমাটি সত্ৰ, মদাৰখাট সত্ৰ, গড়পাৰা সত্ৰ, দফলা সত্ৰ, আহতগুৰি সত্ৰ আৰু দিহিং সত্ৰ। মায়ামৰা সত্ৰ কোনো ৰজকীয় সহায় বা সহযোগ অবিহনে কেৱল ৰাইজৰ সহযোগিতাৰে সমৃদ্ধিশালী হৈছিল। আনহাতে দিহিং সত্ৰই আহোম ৰজা ৰাজেশ্বৰ সিংহৰ পৃষ্ঠপোষকতা লাভ কৰিছিল।

কালসংহতিৰ ছখন সত্ৰ পৰিচালিত হৈছিল গোঁসাই সকলৰ দ্বাৰা। এই সত্ৰসমূহত সকলো জাতি, জনজাতিৰ সমান অধিকাৰ থকাৰ বাবে শিষ্যৰ সংখ্যা অনতিপলমে বৃদ্ধি পাইছিল।

## নীতি-নিয়ম
কাল সংহতিৰ প্ৰত্যেক সত্ৰত শংকৰদেৱ মাধৱদেৱ গোপালদেৱ তথা গোপাল দেৱৰ আজ্ঞাপৰ বাৰজন আতাৰ গীত আৰু  নিজৰ অধিকাৰসকলে প্ৰচলন কৰা গীত-মাত, নীতি নিয়মহে প্ৰযোজ্য হয়। মহন্ত ভকত সকলোৱে একেলগে আসন প্ৰসাদ গ্ৰহণ কৰে। এই সংহতিৰ কীৰ্তন ঘৰবোৰ উত্তৰ-দক্ষিণকৈ সজা হয়। শৰণ ল’বৰ সময়ত শিষ্যসকলে নিভৃত স্থানত মহন্তৰ অনুমতি লৈ চতুৰ্ভূজ মূৰ্ত্তি দৰ্শন কৰে।

## তথ্যসূত্ৰ

শ্ৰেণী:সত্ৰ
দংগল

**দংগল** (, অৰ্থ: মল্লযুদ্ধ) হৈছে ২০১৬ চনৰ ২৩ ডিচেম্বৰত মুক্তিপ্ৰাপ্ত ভাৰতীয় পৰিচালক নিতেশ তিৱাৰীৰ দ্বাৰা পৰিচালিত হিন্দী ভাষাৰ এখন জীৱনীবিষয়ক ক্ৰীড়াকেন্দ্ৰিক চলচ্চিত্ৰ। আমিৰ খানে ছবিখনত মহাবীৰ সিং ফোগাটৰ চৰিত্ৰত অভিনয় কৰিছে যি তেওঁৰ দুইজনী জীয়েক গীতা ফোগাট আৰু ববিতা কুমাৰীক মল্লযুদ্ধৰ শিক্ষা প্ৰদান কৰে। ২০১০ চনৰ কমনৱেলথ গেমচত গীতাই স্বৰ্ণ পদক আৰু ববিতাই ৰূপৰ পদক অৰ্জন কৰিছিল।

## তথ্য সংগ্ৰহ

শ্ৰেণী:হিন্দী চলচ্চিত্ৰ
লগান

**লগান** (অসমীয়া: খাজনা, হিন্দী: लगान) হৈছে ২০০১ চনত মুক্তিপ্ৰাপ্ত এখন হিন্দি চলচ্চিত্ৰ। আশুতোষ গোৱাৰিকৰৰ দ্বাৰা পৰিচালিত ছবিখনত মুখ্য ভূমিকা ৰুপায়ন কৰিছিল আমিৰ খান আৰু গ্ৰেছী সিঙে। লগানে আন্তৰ্জাতিক চলচ্চিত্ৰ মহোৎসৱবিলাকত সমালোচকৰ প্ৰশংসা লাভ কৰিছিল আৰু ইয়াৰ লগতে ছবিখনে অনেক বঁটা লাভ কৰিছিল। লগান অস্কাৰ বঁটালৈ মনোনীত হোৱা তৃতীয় ভাৰতীয় চলচ্চিত্ৰ ৰূপে পৰিগণিত হ'ল।

## তথ্য সংগ্ৰহ


শ্ৰেণী:হিন্দী চলচ্চিত্ৰ
যোগ (দ্ব্যৰ্থতা দূৰীকৰণ পৃষ্ঠা)

**যোগ**ই তলৰ প্ৰবন্ধসমূহ বুজাব পাৰে
* যোগ (গণিত): দুটা বা ততোধিক সংখ্যা লগ লগাই এটা কৰা প্ৰক্ৰিয়াৰ গাণিতিক প্ৰক্ৰিয়া।
* যোগাসন: দৈহিক, মানসিক আৰু আধ্যাত্মিক দিশক সাঙুৰি লোৱা ভাৰতীয় পৰম্পৰাগতমূলৰ ৰীতি।
* যোগ দৰ্শন: ৬ মুখ্য আস্তিক হিন্দু দৰ্শনৰ অন্যতম।
হেলচ

**হেলচ**  হৈছে এজোপা গুল্ম বা চাপৰ উদ্ভিদ প্ৰজাতি। ই প্ৰায় ৬ মিটাৰ পৰ্যন্ত ওখ হয়। ই এছিয়াৰ প্ৰায়বোৰ দেশত পোৱা যায়।

## তথ্য সংগ্ৰহ

## বাহ্যিক সংযোগ
* বিশদ তথ্য
*এনকেএইস (HKH) কনজাৰ্ভেচন পৰ্টেল 

শ্ৰেণী:উদ্ভিদজগত
আদ্যপ্ৰাণী

**আদ্যপ্ৰাণী** বা **প্ৰ'ট'জ'ৱা**  হৈছে এককোষী সংকোষকেন্দ্ৰীৰ বাবে ব্যৱহাৰ কৰা এটা সাধাৰণ নাম। এই জীৱবোৰ স্ব−জীৱি নাইবা পৰজীৱি, যিবোৰে জৈৱ পদাৰ্থ যেনে অন্য সুক্ষ্মজীৱ বা জৈৱ কলা আৰু অৱশেষ আহাৰ হিচাপে গ্ৰহণ কৰি জীয়াই থাকে। ঐতিহাসিকভাৱে আদ্যপ্ৰাণীবোৰ, "এককোষী প্ৰাণী" বুলি গণ্য কৰা হৈছিল, কাৰণ ইহঁতৰ স্বভাৱ প্ৰাণীৰ দৰে, আৰু উদ্ভিদ বা অন্য প্ৰায়বোৰ শেলাইৰ দৰে ইহঁতৰ কোষ বেৰ নাথাকে। আদিতে ইহঁতক প্ৰাণী বুলি গণ্য কৰা হৈছিল বৰ্তমান যদিও বৰ্তমান ই বৈধ নহয়। বৰ্তমান মুক্তভাৱে জীয়াই থকা পৰপোষী এককোষী জীৱৰ চিনাক্তকৰণত আদ্যপ্ৰাণী শব্দটো ব্যৱহাৰ কৰা হয়।

কিছুমান জীৱবৈজ্ঞানিক শ্ৰেণীবিভাজনত, **প্ৰ'ট'জ'ৱা** এক উচ্চ-পৰ্যায়ৰ বৰ্গীয় গোট। ১৮১৮ চনত প্ৰথম চিনাক্তকৰণত ইয়াক বৰ্গীকৰণৰ শ্ৰেণী হিচাপে ৰখা হৈছিল, কিন্তু পৰৱৰ্তী সময়ৰ শ্ৰেণীবিভাজনত ইয়াক পৰ্ব, উপৰাজ্য আৰু জগতৰ দৰে উচ্চ স্থানত স্থান দিয়া হয়। থমাছ কেভেলিয়াৰ-স্মিথ আৰু তেঁওৰ সহযোগীসকলে প্ৰস্তাৱ কৰা শ্ৰেণীবিভাজনত ইয়াক ১৯৮১ চনৰ পৰা এক জগৎ হিচাপে স্থান দিছিল। ২০১৫ চনত ৰুজেৰ’ আৰু তেঁওৰ সহযোগীসকলে প্ৰস্তাৱ কৰা সাত−ৰাজ্য পদ্ধতিত প্ৰ'ট'জ'ৱাৰ অন্তৰ্গত বিভাগবোৰ হৈছে: ইউগ্লেন'জ'ৱা, এমিব'জ'ৱা, মেটাম'নাডা, চোৱান'জ'ৱা *ছেন্সো* কেভেলিয়াৰ-স্মিথ, ল'ক'জ'ৱা, পেৰক'ল'জ'ৱা, মাইক্ৰ'স্পৰিডিয়া আৰু ছালক'জ'ৱা। উল্লেখ্য যে, এই ৰাজ্যত পৰম্পৰাগতভাৱে প্ৰ'ট'জ'ৱাত স্থান দিয়া চিলিয়েট, ডাইন'ফ্লেজেলেট, ফ'ৰমিনিফেৰা, আৰু পৰজীৱি এপিকমপ্লেক্সান্স আদিক বাদ দিয়া হৈছে, এইবোৰক ক্ৰ'মিষ্টা নামৰ অন্য এক ৰাজ্যত অন্তৰ্ভূক্ত কৰা হৈছে। এই পদ্ধতিৰ সংজ্ঞামতে, প্ৰ'ট'জ'ৱা ৰাজ্য প্ৰকৃততে এক প্ৰাকৃতিক গোট বা ক্লেড নহয়, কিন্তু ই এটা পেৰাফাইলেটিক গোট বা  বিৱৰ্তিত পৰ্যায় (evolutionary grade), যাৰ পৰা ভেঁকুৰ, প্ৰাণী আৰু ক্ৰ'মিষ্টাৰ সদস্যবোৰ বিৱৰ্তিত হৈছে বুলি ভবা হয়।

## বৈশিষ্ট

### আকাৰ

পাৰম্পৰিকভাৱে আদ্যপ্ৰাণী বুলি কোৱা জীৱবোৰ ১ মাইক্ৰ'মিটাৰৰ পৰা কেইবা মিলি মিটাৰলৈকে হ'ব পাৰে। ডাঙৰ আকাৰৰ আদ্যপ্ৰাণী বোৰৰ ভিতৰত এককোষী জেন'ফাইঅ'ফ'ৰ (xenophyophores)ৰ কোষৰ ব্যাস ২০ ছেমি পৰ্যন্ত হয়। 

### বাসস্থান
আদ্যপ্ৰাণী সমূহ অলুনীয়া, ক্ষাৰকীয় আৰু লুনীয়া পানীৰ লগতে মাটি আৰু মছৰ দৰে অন্য সেমেকা পৰিৱেশত, আৰু অতিলুনীয়া হ্ৰদ আৰু উপহ্ৰদত বাস কৰে। সকলো আদ্যপ্ৰাণীকে এক সেমেকা পৰিৱেশৰ প্ৰয়োজন হয়; যদিও কিছুমান চিষ্ট (resting cysts) তৈয়াৰ কৰি বহু দীঘলীয়া সময়লৈকে শুকান পৰিৱেশত বাস কৰিব পাৰে।

### পোষণ
সকলো আদ্যপ্ৰাণী পৰপোষী, অন্য জীৱৰ সম্পূৰ্ণৰূপে ভক্ষণ কৰি, সিহঁতৰ জৈৱ পদাৰ্থ নাইবা বৰ্জনীয় পদাৰ্থ শোষণ কৰি পোষণ লাভ কৰে।

### চলন
চিলিয়া, ফ্ৰেজেলা নাইবা কুটপদৰ দ্বাৰা চলাচল কৰে, কিছুমানে চলাচল কৰিব নোৱাৰে।

### পেলিকল
উদ্ভিদ, শেলাই আৰু ভেঁকুৰৰ দৰে আদ্যপ্ৰাণীৰ কোষত কোষবেৰ নাথাকে। ইহঁতৰ কোষৰ চাৰিওফালে পেলিকল নামৰ এখন জটিল আৱৰণী থাকে। ই ইহঁতৰ কোষক সুৰক্ষা প্ৰদান কৰে। সকলো আদ্যপ্ৰাণীৰো পেলিকল নাথাকে। 

### জীৱন চক্ৰ

কিছুমান আদ্যপ্ৰাণীৰ দুটা পৰ্যায়ৰ জীৱন চক্ৰ থাকে। সেমেকা পৰিৱেশত সাধাৰণ ভাৱে জীয়াই থাকে আৰু গৰম তথা শুকান পৰিৱেশত চিষ্টৰ ৰূপত থাকে।

## তথ্য সংগ্ৰহ

শ্ৰেণী:বৈজ্ঞানিক শ্ৰেণীবিন্যাস
নিত্যানন্দদেৱ

**নিত্যানন্দদেৱ** অসমৰ মায়ামৰা সম্প্ৰদায়ৰ আদিগুৰুসকলৰ ভিতৰত অন্যতম৷মায়ামৰা সম্প্ৰদায়ৰ তৃতীয় অধিকাৰ শ্ৰী হৰিৰামদেৱৰ মৃত্যুৰ পিছৰ তেওঁৰ ভায়েক নিত্যানন্দদেৱে খুটিয়াপোটা সত্ৰৰ অধিকাৰী হয়৷

## চমূ জীৱনী
নিত্যানন্দদেৱৰ পিতৃ আছিল অনিৰুদ্ধদেৱৰ আদি গুৰু কৃষ্ণদেৱ৷ বাল্যকালত নিত্যানন্দদেৱ অতি চঞ্চলমতি আছিল বুলি জনা যায়৷ পঢ়া-শুনাত মনোযোগ নিদি তেওঁ সমনীয়াৰ সৈতে খেলা ধূলা কৰিয়ে সময় কটাইছিল৷  কিন্তু তেওঁ প্ৰখৰ বুদ্ধিসম্পন্ন হোৱা বাবে অনায়াসে ভাগৱতৰ পাঠ আয়ত্ব কৰি লয় আৰু পৰৱৰ্ত্তী কালত বিদগ্ধ পণ্ডিত ৰূপে খ্যাতি লাভ কৰে৷ তেওঁ ছয় বছৰ ধৰি ধৰ্মপ্ৰচাৰ কৰাৰ সময়ত ৰাজশক্তিৰ লগত নানা সংঘাতৰ সৃষ্টি হৈছিল বুলি জনা যায়৷ তথাপিও এই সময়ছোৱাতে তেওঁ কেইবাখনো তত্বপূৰ্ণ গ্ৰন্থ যেনে ’ভক্তি মংগল ঘোষা’, ’গীত শাস্ত্ৰ’, মৎস্য চৰিত্ৰ’, ’সতী চৰিত্ৰ’ আদি ৰচনা কৰি থৈ গৈছে৷ 

কথিত আছে যে চুৰাম্‌ফাৰ দিনত মায়মৰা সত্ৰৰ জয়জয় ময়ময় অৱস্থাই ৰজাক কিছু ক্ষুন্ন কৰি তোলে৷ তেওঁৰ পিতৃৰ শ্ৰাদ্ধত নিমন্ত্ৰণ লাভকৰি শিষ্য সমন্বিতে নিত্যানন্দদেৱে ৰাজপ্ৰসাদলৈ যায়৷ শ্ৰাদ্ধৰ পৰা উভতাৰ পৰত নিশা হোৱাত অভ্যাগতসকলক ৰাজভঁৰালৰ পৰা দহ-বাৰটাকৈ জোৰ দি পঠিওৱা হয়৷ নিত্যানন্দদেৱক ভৰালী বৰুৱাই বাৰকুৰিটা জোৰ দিবলৈ নিৰ্দেশ দিয়ে৷ সেইসময়ত ৰজাৰ বাহিৰে কোনেও শটা জোৰ লগাই যোৱাটো নীতিবিৰুদ্ধ বুলি গণ্য কৰা হৈছিল৷ গতিকে এই কথাত ভগা ৰজা ক্ৰোধান্বিত হৈ উঠে আৰু নিত্যানন্দদেৱক নিজৰ প্ৰতিদ্বন্দী বুলি গণ্য কৰি হত্যা কৰাৰ আদেশ দিয়ে৷ ৰজাৰ আদেশমৰ্মে চাওদাং বৰুৱাই দিখৌ নৈৰ কুঁজিবালি ঘাটত নিত্যানন্দদেৱক প্ৰাণদণ্ড দিবলৈ লৈ যায় কিন্তু নিত্যানন্দদেৱে তেওঁৰ গাত হাত লগোৱাৰ আগতেই যোগাসনত বহি বৈকুন্ঠপ্ৰয়ান কৰে৷

## উল্লেখযোগ্য অৱদান
ধৰ্মপ্ৰচাৰৰ উপৰিও নিত্যানন্দদেৱে নানা পুথিও ৰচনা কৰি থৈ গৈছে৷ ইয়াৰ ভিতৰত ’মাৰিচ বধ’ অন্যতম৷ তাৰোপৰি তেওঁ মুঠ ১৬০ টা গীত ৰচনা কৰি থৈ গৈছে৷

## তথ্যউৎস

শ্ৰেণী:অসমৰ ব্যক্তি